Pendakwaan akan buktikan semua kesalahan Syed Saddiq berniat jahat, tidak jujur

KUALA LUMPUR, 21 Jun - Pihak pendakwaan dalam kes Syed Saddiq Syed Abdul Rahman yang berdepan empat pertuduhan berkaitan pecah amanah dan pengubahan wang haram akan membuktikan kesemua kesalahan yang didakwa dilakukan Ahli Parlimen Muar itu adalah berniat jahat dan tidak jujur.Timbalan Pendakwa Raya Datuk Wan Shaharuddin Wan Ladin yang mengetuai pasukan pendakwaan berkata pihaknya akan bergantung kepada kombinasi keterangan terus, ikut keadaan dan dokumentar dalam membuktikan kes terhadap tertuduh.“Keterangan di bawah Seksyen 6, 7, 8 dan 9 Akta Keterangan 1950 langsung tidak memihak kepada tertuduh.“Kami juga tidak akan menggunakan anggapan di bawah Seksyen 409A Kanun Keseksaan dalam membuktikan kes kami ke atas tertuduh kelak,” katanya semasa membaca pernyataan pembukaan pendakwaan pada hari pertama perbicaraan di hadapan Hakim Mahkamah Tinggi Datuk Azhar Abdul Hamid.Syed Saddiq, 29, yang memakai kemeja batik biru tiba di Kompleks Mahkamah Kuala Lumpur kira-kira 9 pagi.

(Ahli Parlimen Muar, Syed Saddiq Syed Abdul Rahman hadir di Kompleks Mahkamah Kuala Lumpur hari ini)

Selepas penyataan pembukaan dibacakan, pendakwaan memanggil saksi pertamanya iaitu pegawai penyiasat Suruhanjaya Pencegahan Rasuah Malaysia (SPRM) Mohd Taufik Awaluddin, 30, untuk memberi keterangan.Syed Saddiq diwakili peguam Gobind Singh Deo, Datuk S. Ambiga, Haijan Omar dan Lim Wei Jeit.Terdahulu, Wan Shaharuddin memberitahu mahkamah bahawa pihaknya telah memfailkan dua pertuduhan pindaan berkaitan pecah amanah dengan mengeluarkan perkataan ‘curang’ dan menukarkannya kepada ‘tidak jujur’.Dua pertuduhan tersebut kemudian dibacakan semula kepada Syed Saddiq dan beliau mengaku tidak bersalah dan memohon untuk dibicarakan.Mengikut pertuduhan pertama, Syed Saddiq didakwa bersubahat dengan Rafiq Hakim Razali iaitu Penolong Bendahari Armada, Parti Pribumi Bersatu Malaysia yang diamanahkan dengan dana berjumlah RM1 juta, telah melakukan pecah amanah dengan menyalahgunakan dana itu.Perbuatan itu didakwa dilakukan di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020 mengikut Seksyen 406 Kanun Keseksaan yang membawa hukuman maksimum penjara 10 tahun dengan sebatan serta boleh dikenakan denda, jika sabit kesalahan.Bagi pertuduhan kedua, tertuduh didakwa menyalahgunakan harta untuk diri sendiri iaitu wang RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq melupuskan wang tersebut.Syed Saddiq didakwa melakukan perbuatan itu di Malayan Banking Berhad, Jalan Pandan 3/6A, Taman Pandan Jaya di sini antara 8 hingga 21 April 2018 mengikut Seksyen 403 Kanun Keseksaan yang membawa hukuman penjara minimum enam bulan dan maksimum lima tahun dengan sebatan dan boleh dikenakan denda, jika sabit kesalahan.Beliau juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang merupakan hasil daripada aktiviti haram.Syed Saddiq dituduh melakukan perbuatan itu di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.Pertuduhan dikemukakan mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 dan boleh dihukum di bawah Seksyen 4(1) akta sama.Jika sabit kesalahan, Syed Saddiq berdepan hukuman maksimum penjara 15 tahun dan denda lima kali ganda jumlah atau hasil aktiviti haram.- BERNAMA


Tumpu kepada Dasar Agromakanan Negara 2.0 (2021-2030), jamin bekalan

KUALA LUMPUR, 21 Jun - Agensi terlibat dengan perikanan perlu memfokuskan kepada pelan Dasar Agromakanan Negara 2.0 (2021-2030) bagi memastikan bekalan ikan negara sentiasa mencukupi. Pakar Ekonomi, Profesor Madya Dr Ahmed Razman Abdul Latiff berkata ia berupaya memastikan sumber makanan negara lebih selamat dan terjamin ketika faktor cuaca tidak menentu mempengaruhi pendaratan ikan di negara ini.Beliau berkata, tindakan seperti menyimpan stok ikan lebih awal juga mampu membantu mengawal harga ikan semasa.

"Ada lebih kurang enam tindakan yang sepatutnya dilaksankan untuk pastikan hasil perikanan itu mencukupi, berpatutan dan selamat. Ada tiga tindakan untuk meningkatkan kemampanan sumber perikanan dan ada tiga rancangan tindakan yang meningkatkan sumbangan sektor perikanan kepada ekonomi negara" kata Razman di sini.Tambah beliau, ekonomi akan lebih mampan jika semua plan sub sektor perikanan dan akuakultur bawah dasar tersebut dapat dilaksanakan.


Tidak puas hati larangan penggunaan telefon bimbit di asrama, empat remaja melarikan diri

KUANTAN, 20 Jun- Empat remaja termasuk tiga beradik melarikan diri dari sebuah asrama pusat jagaan anak yatim dan miskin di Kempadang tengah malam Isnin.

Ketua Polis Daerah Kuantan ACP Wan Mohd Zahari Wan Busu dalam satu kenyataan memaklumkan remaja berusia antara 13 hingga 15 tahun dengan kesemuanya berasal dari Kampung Cenderawasih, Pekan itu dipercayai melarikan diri menerusi pintu belakang asrama pada 12.30 tengah malam.

Beliau berkata tindakan itu dipercayai berpunca akibat tidak puas hati dengan larangan penggunaan telefon bimbit di asrama berkenaan.

“Kehilangan mereka disedari oleh penyelia asrama berusia 35 tahun yang kemudiannya membuat laporan polis pukul 5.05 petang selepas usaha mencari yang dilakukan pihak asrama gagal,” katanya.

Wan Mohd Zahari menambah kes diklasifikasikan sebagai orang hilang dan usaha mengesan mereka kini giat dijalankan.

(Ketua Polis Daerah Kuantan ACP Wan Mohd Zahari Wan Busu)


Satu PPS dibuka di Bandar Baharu, tempatkan 18 penduduk terjejas

ALOR SETAR, 20 Jun- Seramai 18 penduduk terjejas banjir daripada empat keluarga dipindahkan ke satu pusat pemindahan sementara (PPS) telah dibuka di Dewan Keda Sungai Tengas di Mukim Selama dalam daerah Bandar Baharu dekat Kulim.

Sekreteriat Jawatankuasa Pengurusan Bencana Daerah Bandar Baharu Leftenan (PA) Abdul Rahim Khairuddin berkata PPS itu, yang dibuka pada 8 malam, menempatkan mangsa banjir dari Mukim Selama.

“Hujan lebat lebih dua jam sejak 2.00 petang telah menyebabkan air sungai melimpah sehingga berlaku limpahan menyebabkan beberapa rumah di kawasan Mukim Selama, Mukim Relau dan Mukim Sungai Batu dinaiki air.

“Setakat ini, hanya satu PPS dibuka di Mukim Selama. Bagi Mukim Relau, kawasan yang terjejas melibatkan beberapa rumah di Kampung Paya Semambu dan Kampung Kilang Batu manakala di Mukim Sungai Batu, kawasan yang terjejas ialah Kampung Sungai Tengas Ilir,” menurutnya dalam satu kenyataan.

Beliau berkata Mukim Selama merangkumi Kampung Sungai Hitam Dalam, Kampung Sungai Hitam Luar, Kampung Sungai Tengas dan Kampung Terap Dalam.

Katanya seramai 83 orang daripada 25 keluarga terjejas akibat banjir di ketiga-tiga mukim namun tidak semua mangsa dipindahkan ke PPS kerana air di kawasan rumah mereka sudah surut.

(Hujan lebat lebih dua jam sejak 2.00 petang telah menyebabkan air sungai melimpah sehingga berlaku limpahan menyebabkan beberapa rumah dinaiki air)


Kerajaan negeri digesa jalin kerjasama dengan Persekutuan bagi tarik pelaburan - Azmin

BALIK PULAU, 20 Jun - Kerajaan negeri digesa menjalin kerjasama dengan kerajaan Persekutuan untuk memperkemas dan menaik taraf infrastruktur serta pembangunan zon dan taman perindustrian di negeri masing-masing.Menteri Kanan Perdagangan Antarabangsa dan Industri (MITI), Datuk Seri Mohamed Azmin Ali berkata langkah itu untuk menarik pelaburan baharu dari luar negara ke negeri-negeri berkenaan sebagai usaha memberi manfaat kepada semua rakyat.

"Pendekatan kita adalah untuk membangunkan keseluhan negeri dan kita tidak mahu kesenjangan pertumbuhan ekonomi yang hanya tertumpu di Lembah Klang dan negeri tertentu."Kami mahu negeri-negeri lain seperti Pantai Timur serta Sabah dan Sarawak turut dapat menikmati pembangunan. Oleh itu, kita mahu kerajaan negeri bekerjasama dengan kerajaan Persekutuan untuk menaik taraf infrastruktur serta pembangunan zon dan taman perindustrian mereka," katanya kepada pemberita selepas mengadakan lawatan kerja di Pusat Inkubator Kraf, di sini.Tambah Azmin, pada tahun lalu, Kedah mencatatkan prestasi luar biasa dari segi pelaburan di negeri itu.


Belia digesa kuasai kemahiran baharu

KUALA LUMPUR, 20 Jun- Golongan belia perlu meraih kemahiran dan pandangan baharu dalam menyediakan diri bagi menghadapi pasaran kerja yang kompetitif.Menteri Pengajian Tinggi, Datuk Seri Dr. Noraini Ahmad berkata, prestasi akademik bukan satu-satunya faktor yang menentukan kebolehpasaran graduan.Jelas beliau, majikan kini mencari pekerja yang memiliki pengetahuan dan kemahiran relevan dengan Revolusi Perindustrian Keempat, daripada aspek celik digital sehingga kemahiran insaniah.“Pemerolehan ijazah bukanlah penamat kepada pembelajaran, sentiasalah berusaha untuk melatih semula dan meningkatkan kemahiran diri anda,” katanya ketika merasmikan Sidang Kemuncak Belia Global Kuala Lumpur (KLGYS) 2022 di sini.

(Datuk Seri Dr. Noraini Ahmad, Menteri Pengajian Tinggi)

Tambah beliau, dunia hari ini bergerak sangat pantas dan belia perlu tangkas seiring dengan kepantasannya untuk berjaya.Sidang kemuncak KLGYS sehari itu menarik penyertaan 450 peserta dari dalam dan luar negara termasuk Belgium, Hong Kong, India, Indonesia dan Zambia yang hadir secara fizikal dan melalui platform dalam talian.Tujuh sesi dan 29 penceramah tempatan serta antarabangsa berkongsi pengalaman mereka dalam sidang kemuncak itu.Sesi berkenaan merangkumi pelbagai isu seperti mengejar kerjaya dalam dunia hiburan, nilai aset digital, memahami kesihatan mental dan cara untuk memanfaatkan kekuatan individu.KLGYS 2022 dianjurkan oleh Yayasan Juwita bersama Kementerian Pengajian Tinggi dan Universiti Kebangsaan Malaysia bagi membantu membolehkan golongan dewasa muda berinteraksi dengan pemimpin industri tempatan dan antarabangsa.


CEO beritahu 1MDB hanya berurusan dengan Najib

KUALA LUMPUR, 20 Jun- Bekas Timbalan Ketua Setiausaha Kementerian Kewangan, Datuk Siti Zauyah Mohd Desa memberitahu Mahkamah Tinggi bahawa 1Malaysia Development Berhad (1MDB) hanya berurusan dengan Datuk Seri Najib Tun Razak mengenai operasi dan hal ehwal syarikat itu.Datuk Siti Zauyah berkata, perkara itu dimaklumkan oleh Ketua Pegawai Eksekutif (CEO) 1MDB, Datuk Shahrol Azral Ibrahim Halmi kepada Menteri Kewangan Diperbadankan (MKD) ketika proses perbincangan dan penukaran saham Lembaga Pelaburan Terengganu (TIA) kepada MKD pada 2009.TIA ditukar secara rasmi kepada 1MDB pada 2009.Saksi pendakwaan ke-26 itu berkata demikian ketika disoal balas peguam, Tan Sri Muhamad Shafee Abdullah yang mewakili Najib pada perbicaraan kes bekas Perdana Menteri tersebut berhubung penyelewengan dana RM2.3 bilion daripada 1MDB.Saksi itu berkata pengurusan 1MDB tidak memberi kerjasama serta enggan berbincang mengenai Memorandum dan Artikel Pertubuhan syarikat (M&A) 1MDB yang tidak sama dengan syarikat lain di bawah MKD selain terdapat pindaan tanpa kebenaran.Katanya lagi, beliau memaklumkan isu M&A 1MDB kepada Menteri Kewangan II, Datuk Seri Ahmad Husni Hanadzlah namun dimaklumkan bahaawa Ahmad Husni tidak mahu terbabit dalam perkara tersebut.Selain Ahmad Husni, Siti Zauyah berkata beliau berbincang mengenai isu M&A 1MDB dengan bekas Ketua Setiausaha Perbendaharaan Tan Sri Mohd Irwan Serigar Abdullah yang turut memberitahunya supaya tidak melakukan apa-apa tindakan dalam hal berkenaan.

(Datuk Seri Najib tiba di Mahkamah Tinggi Kuala Lumpur untuk perbicaraan kes rasuah dan pengubahan wang haram membabitkan dana 1MDB berjumlah RM2.3 billion)

Sebelum ini, Ahmad Husni memberitahu mahkamah beliau diminta oleh Najib supaya tidak campur tangan mengenai perancangan pelaburan 1MDB dalam syarikat perkhidmatan dan pengeluaran minyak PetroSaudi International Ltd (PSI).Ahmad Husni turut memberitahu mahkamah mengenai kebimbangan beliau dengan keadaan negara dan Najib berikutan penubuhan 1MDB sehingga menghantar surat peribadi kepada Ahli Parlimen Pekan itu pada Ogos 2010.Siti Zauyah dalam keterangannya sebelum ini memaklumkan bahawa klausa Artikel 117 M&A 1MDB yang menyatakan lantikan dan penyingkiran mana-mana pengarah syarikat itu tidak akan berkuat kuasa tanpa mendapat kelulusan bertulis Perdana Menteri dan tidak dirujuk kepada MKD ketika proses perbincangan dan penukaran saham TIA kepada pihak MKD.Klausa Artikel 117 M&A 1MDB juga menetapkan sebarang komitmen kewangan (termasuk pelaburan) dan penstrukturan semula yang berkemungkinan menjejaskan jaminan oleh kerajaan bagi faedah syarikat dan kepentingan serta keselamatan negara memerlukan kelulusan bertulis Perdana Menteri.Beliau berkata pihaknya juga tidak tahu bagaimana Klausa 117 itu dimasukkan kerana ia disediakan lebih awal oleh Setiausaha Syarikat 1MDB sebelum dipindah milik kepada MKD.Najib, 68, berdepan empat pertuduhan menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah sama.Perbicaraan di hadapan Hakim Datuk Collin Lawrence Sequerah bersambung esok. -BERNAMA


Bas rempuh penghadang di plaza tol

IPOH, 20 Jun- 16 penumpang berdepan detik cemas selepas bas ekspres dinaiki mereka merempuh penghadang di Plaza Tol Ipoh Jelapang arah selatan, petang tadi.Bagaimanapun, tiada kemalangan jiwa dilaporkan.Kejadian tersebut menyebabkan empat daripada penumpang mengalami cedera ringan.Jurucakap Bomba dan Penyelamat Negeri memaklumkan, pihaknya menerima panggilan mengenai kejadian pada pukul 3.08 petang."Nahas berlaku ketika bas dari Pulau Pinang itu keluar melalui Plaza Tol Jelapang untuk ke Terminal Bas Meru Raya.Rempuhan tersebut menyebabkan cermin hadapan kenderaan itu pecah selain remuk di beberapa bahagian," katanya.

(Bahagian depan bas remuk selepas melanggar penghadang di Plaza Tol Ipoh Jelapang arah selatan)

Mangsa cedera dibawa ke Hospital Raja Permaisuri Bainun (HRPB) Ipoh untuk rawatan lanjut.


ATM tahan tujuh PATI di sempadan Malaysia-Thailand

BUKIT KAYU HITAM, 20 Jun - Angkatan Tentera Malaysia (ATM) menahan tujuh pendatang asing tanpa izin (PATI) warga Myanmar di sempadan negara Malaysia-Thailand.Markas Divisyen Kedua Infantri Malaysia (2 Divisyen) dalam satu kenyataan memaklumkan kesemua PATI itu ditahan pada 10.45 pagi ketika menggunakan laluan yang tidak sah di kawasan semak berhampiran jalan raya di sektor Op Benteng Kawasan Tanggungjawab Briged Keenam Infantri Malaysia.

"Tim Serang dan Tangkap (SERKAP) yang ditempatkan di kawasan pagar sempadan Malaysia-Thailand telah mengesan kelibat sekumpulan orang awam yang dalam keadaan mencurigakan memasuki negara melalui pagar sempadan."Anggota bertugas seterusnya bertindak menjejaki dan menahan kesemua orang awam tersebut seramai 7 orang yang bersembunyi di dalam kawasan semak berhampiran jalan raya."Hasil pemeriksaan mendapati PATI memasuki negara ini dengan merosakkan pagar sempadan dan kesemuanya adalah warganegara Myanmar yang tidak memiliki dokumen perjalanan yang sah," kata kenyataan tersebut.

Kesemua yang ditahan berusia antara 28 hingga 54 tahun terdiri daripada lima lelaki dan dua perempuan.Turut dirampas adalah tujuh buah telefon bimbit dan wang tunai dalam matawang Thailand dan Myanmar dengan anggaran nilai keseluruhan rampasan RM 4,211.13.Kesemua PATI diserahkan kepada Balai Polis Bukit Kayu Hitam untuk tindakan lanjut.


Negara kehilangan legenda sukan lawan pedang - PM

(Catatan Perdana Menteri, Datuk Seri Ismail sabri Yaakob di laman Facebooknya)

KUALA LUMPUR, 20 Jun- Pemergian mendiang Ronnie Ignatius Theseira Sabtu lepas mendapat perhatian PM, Datuk Seri Ismail Sabri Yaakob.Menerusi catatan di Facebook rasminya, beliau menyifatkan negara kehilangan seorang legenda yang dihormati dalam sukan lawan pedang.Di dalam catatan itu juga menyatakan, jasa dan pengorbanan mendiang Ronnie dalam sukan lawan pedang akan sentiasa dikenang Keluarga Malaysia.Beliau turut berharap keluarganya terus tabah menghadapi dugaan ini.

Ronnie, 92 tahun yang membantu memperkenalkan sukan lawan pedang di Malaysia sekitar 1950-an, meninggal dunia akibat sakit tua.Mendiang yang pernah mewakili Malaysia pada Sukan Olimpik 1964 di Tokyo merupakan pengasas Persatuan Lawan Pedang Amatur Malaysia selain pernah melatih kebanyakan bekas atlet negara pada era 1970-an dan 1980-an.


RTM negeri digalak wujudkan persaingan sihat - KP Penyiaran

SEREMBAN, 20 Jun - Radio Televisyen Malaysia (RTM) negeri digalak mewujudkan persaingan sihat. Ketua Pengarah Penyiaran, Datuk Che Roslan Che Daud berkata dengan persaingan tersebut, ia dapat membantu kepada penambahbaikan dari pelbagai sudut.

"Persaingan antara kita sendiri, saya hendak wujudkan persaingan yang sihat di antara negeri-negeri supaya boleh di tambah baik. Dengan stesen radio yang lain kita sentiasa bersaing, kita melihat apa dia punya kelebihan untuk kita menerima pakai dalam kita punya," katanya ketika berucap dalam lawatan kerja di Kompleks Penyiaran Tuanku Muhammad, di sini.

Tambah Che Roslan, persaingan sihat juga dapat dilaksana dengan cara mengambil input positif dari stesen RTM yang lain seterusnya diterapkan mengikut kesesuaian.


10 penumpang berdepan detik cemas, bas ekspres terbalik

BACHOK, 20 Jun- Sepuluh penumpang berdepan detik cemas apabila bas ekspres yang dinaiki mereka hilang kawalan lalu terbalik di Kampung Bator, di sini, pukul 5.30 pagi tadi.Bagaimanapun, Ketua Polis Daerah Bachok, Deputi Superintendan Mohamad Ismail Jamaludin berkata, tiada kemalangan jiwa dilaporkan.Jelas beliau, kesemua mangsa tidak mengalami kecederaan serius dan hanya melibatkan kecederaan ringan."Siasatan mendapati bas ekspres tersebut dalam perjalanan dari Kuala Lumpur menghala ke Jelawat untuk menghantar penumpang. Apabila tiba di lokasi kejadian, secara tiba-tiba bas berkenaan hilang kawalan lalu terbabas dan terbalik di tepi jalan," katanya.

(Keadaan bas yang terbalik di tepi jalan)

Tambah beliau, usaha mengalih dan mengangkat bas telah dijalankan oleh pihak pengurusan bas itu pada pukul 11 pagi.


RM3.4 bilion diperlukan baiki jalan Persekutuan di Semenanjung - Fadillah

GERIK, 20 Jun - Sebanyak RM3.4 bilion peruntukan diperlukan Kementerian Kerja Raya (KKR) bagi membaiki jalan Persekutuan yang rosak di seluruh Semenanjung.Menteri Kanan Kerja Raya, Datuk Seri Fadillah Yusof berkata peruntukan itu bagi memulakan kerja penambahbaikan dari segi penurapan, membuat lapisan atau jalan bahar, yang dijangka siap semuanya tahun depan.

"KKR sudah kenal pasti jalan tunggakan, bukan saja di Perak tetapi di seluruh Semenanjung Malaysia yang perlu diperbaiki selepas lima atau tujuh tahun tarikh hayatnya, kerana lapisan asal jalan tidak mampu lagi menampung aliran trafik. "Bayangkan pula jika jalan itu dibina 40 tahun lamanya seperti di Gerik ini," katanya pada sidang media selepas sesi taklimat Lawatan Kerja Ke Laluan Persekutuan Daerah Hulu Perak, di sini.Turut hadir, Menteri Besar Perak, Datuk Seri Saarani Mohamad.Tambah Fadillah, kebiasaannya, antara pelan jangka pendek yang dilakukan KKR ialah dengan membuat tampalan semula sebelum membina lapisan atau jalan baharu di lokasi jalan Persekutuan yang dikenal pasti.Dalam pada itu, Fadillah turut memaklumkan, sebanyak RM68 juta diperlukan bagi membina semula jalan baharu di laluan FT004 Jalan Raya Timur Barat (JRTB) dari Gerik ke Jeli, Kelantan. "Sebagai langkah jangka masa pendek, kerja-kerja penurapan sementara laluan itu akan dilakukan segera bermula sabtu ini," katanya.


Perkhidmatan kesejahteraan lelaki diperluas ke KNS LPPKN seluruh negara

PUTRAJAYA, 20 Jun - Perkhidmatan kesejahteraan lelaki akan diperluas ke Klinik Nur Sejahtera (KNS), Lembaga Penduduk dan Pembangunan Keluarga Negara (LPPKN) di seluruh negara.Ini sekiranya projek rintis di KNS LPPKN Dungun, Terengganu mendapat sambutan.Menteri Pembangunan Wanita, Keluarga dan Masyarakat, Datuk Seri Rina Mohd Harun berkata perkhidmatan kesejahteraan lelaki menyediakan perkhidmatan khusus untuk bantuan psikososial dan pendidikan kesihatan kepada lelaki setempat.

"Di LPPKN kita juga mengadakan sesi kaunseling secara berkelompok 10 ke 15 orang dimana bila kita buat sesi berkelompok ini lebih mudah untuk bercerita sebab dia tahu bukan dia sorang yang ada masalah itu. Rupanya dalam kumpulan itu pun mempunyai masalah yang sama."Mungkin perasaan macam segan bila dia bersama akhirnya menceritakan isu dan yang penting kebanyakkan daripada mereka, 33 peratus yang mendapatkan perkhimatan kaunseling ini adalah tentang masalah perkahwinan, masalah rumah tangga dan sebagainya," kata Rina kepada pemberita selepas menyampaikan Anugerah Perkhidmatan Cemerlang Kementerian Pembangunan Wanita, Keluarga dan Masyarakat (KPWKM), di sini. Tambah Rina, LPPKN telah merekodkan lebih 22,000 kes kaunseling melibatkan kaum lelaki sejak tahun 2019 sehingga Jun tahun ini.  Daripada jumlah itu, sebanyak 33 peratus melibatkan isu rumah tangga, 17 peratus campur tangan keluarga, manakala bakinya membabitkan kes kewangan dan lain-lain.


PICkids dibuka hari ini hingga 24 Jun

KUALA LUMPUR, 20 Jun- Program Imunisasi COVID-19 Kebangsaan bagi kanak-kanak yang telah berusia 5 tahun hingga 11 tahun akan dibuka selama 5 hari mulai hari ini sehingga 24 Jun. Pembukaan vaskinasi itu, bagi meraikan ibu bapa yang kini berhasrat mendapatkan vaksin COVID-19 bagi anak-anak yang terlepas peluang sebelum ini. Keprihatinan Kementerian Kesihatan, sempena Sambutan Minggu Imunisasi Peringkat Kebangsaan 2022 pada 16 Jun lepas, bertemakan “Perlindungan Sepanjang Hayat untuk Semua”, bagi memastikan keselamatan kanak-kanak daripada penyakit cegahan vaksin.

Kenyataan Timbalan Menteri Kesihatan 1, Datuk Dr Noor Azmi Ghazali memperincikan, ibu bapa yang berhasrat mendapatkan vaksinasi boleh berbuat demikian tanpa janji temu di klinik-klinik kesihatan di bawah KKM bagi tempoh yang dinyatakan.Pemberian adalah berdasarkan stok vaksin di sesebuah fasiliti pada hari tersebut. Bagi kanak-kanak yang akan mencapai usia 5 tahun, ibu bapa masih boleh membuat tempahan janji temu vaksinasi mengikut tarikh dan tempat vaksinasi pilihan melalui aplikasi MySejahtera.


Gertak mangsa sehingga panik, antara taktik sindiket penipuan

KUALA LUMPUR, 20 Jun- Pelbagai helah dan taktik digunakan sindiket penipuan untuk memperdaya mangsa.Justeru, Ketua Polis Negara, Tan Sri Acryl Sani Abdullah Sani berkata, pihaknya menerusi Jabatan Siasatan Jenayah Komersial sentiasa melaksana kempen bagi mendedahkan masyarakat dengan helah yang digunakan sindiket berkenaan.Jelas beliau, pendekatan tersebut dilihat mula membuahkan hasil apabila pihaknya mendapati terdapat pengurangan kes membabitkan sindiket penipuan."Ancaman 'scammer' terutamanya penipuan dalam talian semakin menimbulkan keresahan dalam masyarakat, mereka suka gertak sehingga membuatkan mangsa panik.Saya yakin dan percaya akan tiba masanya setiap ahli masyarakat tahu untuk menjauhkan diri daripada menjadi mangsa sindiket penipuan ini," katanya selepas merasmikan program derma darah sempena Sambutan Hari Polis ke-215 di Bukit Aman, di sini.

(Tan Sri Acryl Sani Abdullah Sani, Ketua Polis Negara)

Tambah beliau, orang ramai diminta sentiasa membuat semakan terlebih dahulu sebelum membuat sebarang urusan perbankan secara dalam talian.Jelasnya pihak berkuasa tidak akan meminta butiran sulit seperti nombor akaun bank menerusi panggilan telefon bagi tujuan siasatan, sebaliknya keterangan akan diambil secara bersemuka di balai polis.


Mula dengan perniagaan kecil, kurangkan risiko perniagaan - Azlan

KANGAR, 20 Jun - Generasi muda di Perlis yang ingin menceburi bidang perniagaan digalak memulakan perniagaan secara kecil-kecilan bagi mengurangkan risiko dalam perniagaan. Menteri Besar Perlis, Datuk Seri Azlan Man berkata kerajaan negeri menyokong lebih ramai generasi muda untuk menjadi usahawan Perusahaan Kecil dan Sederhana (PKS) dan memberi tumpuan kepada satu bidang perniagaan untuk memulakan perniagaan.

"Bila kita bermula dengan perniagaan kecil, kita mudah untuk menguruskannya, modal tidak besar dan risiko pun tidak besar sebab kita kecil. Kalau kita gagal pun, mudah untuk kita bangun semula sebab perniagaan kita kecil. "Jadi, kita belajar sebenarnya setiap langkah dalam aspek perniagaan tersebut dan ini menjadikan kita mengetahui dan arif tentang proses-proses yang terlibat dalam perniagaan itu," katanya ketika ditemui pemberita selepas majlis perasmian Kilang Gelato PMA Rich (M) Sdn Bhd, di sini. Tambah Azlan, kerajaan negeri dan kerajaan persekutuan menyediakan bantuan tertentu sebagai insentif kepada generasi muda yang menceburi bidang perniagaan, namun, ramai yang tidak menerima maklumat mengenai bantuan tersebut.


Geng Chandra didakwa terlibat kumpulan jenayah terancang sejak 2016

GEORGE TOWN, 20 Jun- Empat belas individu termasuk dua wanita didakwa di Mahkamah Sesyen George Town, Pulau Pinang, atas pertuduhan terlibat dalam kumpulan jenayah terancang sekitar 2016 hingga 2021.Kesemua tertuduh, dipercayai mempunyai kaitan dengan Geng Chandra dalam tempoh tersebut.Selepas pertuduhan dibacakan secara berasingan di hadapan Hakim Mazdi Abdul Hamid, kesemua tertuduh mengangguk faham. Bagaimanapun tiada pengakuan direkodkan dalam prosiding tersebut.Pengakuan hanya akan direkodkan di Mahkamah Tinggi berikutan tuduhan melibatkan kes keselamatan di bawah Akta Kesalahan Keselamatan (Langkah-Langkah Khas) 2012 (SOSMA), bukan di bawah bidang kuasa Mahkamah Sesyen.

(Antara individu terlibat dengan aktiviti jenayah berkumpulan, Geng Chandra)

Mengikut pertuduhan, mereka didakwa menjadi ahli kumpulan jenayah terancang 'Geng Chandra' antara Januari 2016 dan 12 Mac 2021 di daerah Timur Laut dan didakwa di bawah Seksyen 130V (1) Kanun Keseksaan dan boleh dihukum di bawah sub seksyen sama. Prosiding dijalankan Timbalan Pendakwa Raya Mohd Fakhrurazi Ahmad Salim, Saifuddin Rafaie dan Rohaiza Abdul Rahim, sementara hanya tujuh tertuduh diwakili peguam.Mahkamah tidak membenarkan semua tertuduh diikat jamin, walaupun peguam yang mewakili tertuduh memohon jaminan untuk anak guam masing-masing dan menetapkan sebutan semula kes pada 5 Ogos depan.


ISKANDAR PUTERI, 20 Jun- Kadar pengangguran di Johor turun kepada 3.2% bagi tempoh Januari tahun lalu hingga suku pertama tahun ini berbanding 3.9% pada tempoh sama pada tahn sebelumnya.  Jumlah pengangguran pada suku pertama 2022 turun 12,200 kepada 58,600 orang berbanding 70,800 pada suku pertama 2021.  Exco Belia, Sukan, Pembangunan Usahawan, Koperasi dan Sumber Manusia, Mohd Hairi Mad Shah berkata pelbagai inisiatif dan program digerakkan bagi menyebarkan peluang pekerjaan kepada rakyat Johor menerusi agensi berkaitan.  "Unit SMI menyasarkan sebanyak 1169 orang mendapat manfaat daripada penyertaan kursus kemahiran dalam pelbagai bidang dan peluang penempatan pekerjaan menerusi program latihan."Kemahiran Johor merangkumi empat program utama iaitu peningkatan kemahiran, pemahiran semula, 'Johor skills oil&gas', latihan siswazah dan persijilan tenaga mahir," kata Mohd Hairi dalam Persidangan Dewan Undangan Negeri (DUN) Johor di Kota Iskandar, di sini. Unit Strategik Modal Insan Johor turut menganjurkan temuduga terbuka kepada rakyat Johor dengan menawarkan lebih 883 jawatan kosong dengan penglibatan lapan majikan di negeri ini.

(Mohd Hairi Mad Shah memaklumkan kadar pengangguran di Johor turun kepada 3.2%)


Perluas penggunaan teknologi pacu produktiviti makanan

KUALA LUMPUR, 20 Jun- Usaha memperkasa jaminan keselamatan makanan negara terus dipergiat kerajaan.Bagi Kementerian Sains, Teknologi dan Inovasi (MOSTI), fokus tertumpu kepada usaha memperluas penggunaan teknologi dalam kalangan pemain industri pertanian dan penternakan.

Menterinya, Datuk Seri Dr. Adham Baba berkata, usaha itu berupaya mengurangkan kos operasi, selain memacu produktiviti makanan, seterusnya menangani isu keselamatan makanan.

(Menteri  Sains, Teknologi dan Inovasi (MOSTI), Datuk Seri Dr. Adham Baba)

"Antara perkara yang boleh dibantu dengan menghubungkan bukan sahaja peternak tetapi membangunkan sekali sumber asas seperti jagung dan kacang soya," katanya selepas merasmikan Rangkaian 'Southeast Asia Science Advice Network' di ibu negara. Pertemuan bersama pemain industri penternakan dan pertanian telah diadakan secara berperingkat mulai 15 Jun lalu.Pertanian pintar, akuakultur dan internet kebendaan (IoT) antara teknologi yang didedahkan.


Johor peruntukan lebih RM28 juta bagi program pengimarahan masjid dan surau

JOHOR BAHRU, 20 Jun- Negeri Johor memperuntukan RM28.32 juta setahun bagi tujuan pengimarahan masjid dan surau. Daripada angka itu, RM12.6 juta melibatkan elaun bulanan pegawai masjid. Exco Hal Ehwal Agama Islam negeri, Mohd Fared Mohd Khalid berkata inisiatif melibatkan 5,710 imam, bilal dan noja di 838 masjid dan 1,961 surau.  "Jabatan Kemajuan Islam Malaysia (JAKIM) juga telah memperuntukkan RM15.4 juta setahun dengan melibatkan elaun pegawai masjid iaitu imam 1 dan imam 2,"Jumlah yang telah diperuntukkan oleh kerajaan negeri, Majlis Agama Islam Johor dan JAKIM untuk elaun bulanan pada tahun 2022 sebanyak RM28.032 juta setahun," katanya dalam sidang Dewan Negeri Johor.

(Exco Hal Ehwal Agama Islam negeri, Mohd Fared Mohd Khalid di  sidang Dewan Negeri Johor)

Pegawai surau dan masjid turut menerima bantuan sekali bayar sebanyak RM500 ringgit daripada JAKIM melibatkan peruntukan RM1.3 juta. Sementara RM500 lagi menerusi Bantuan Kasih Bangsa Johor sebanyak RM2.295 juta.


J. Sparrow dan Jerai, dua varieti durian baharu di Kedah

GURUN, 20 Jun - Jabatan Pertanian Negeri Kedah hari ini memperkenalkan dua varieti durian baharu iaitu D216 dikenali dengan nama J. Sparrow dan D217 dikenali dengan nama Jerai.Pengenalan dua varieti durian baharu itu sekaligus bakal menjadikan Kedah destinasi pilihan baharu bagi penggemar durian di negara ini.Pengerusi Jawatankuasa Pertanian dan Industri Makanan, Perusahaan Perladangan dan Komoditi, Pengangkutan dan Hal Ehwal Masyarakat India Kedah, Datuk Azman Nasrudin berkata dengan bantuan daripada Jabatan Pertanian Negeri Kedah, Durian J.Sparrow dan Jerai telah didaftarkan pada tahun 2021. Kedua-dua varieti durian itu dibiakkan melalui cantuman tunas.

"Ini adalah satu produk baru pilihan kepada rakyat Malaysia iaitu kepada penggemar durian. Beberapa tahun ini kita hanya kenal beberapa variety terkenal iaitu duri hitam dan musang king dan hari ini kita nak menawarkan varieti baru yang saya yakin juga akan menjadi permintaan yang baik kepada penggemar durian," katanya dalam sidang media selepas melancarkan dua varieti durian D216 dan D217, di sini.Tambah Azman, antara ciri utama durian J. Sparrow ialah isi utamanya berwarna keperangan dan kuning muda serta mempunyai aroma sederhana dengan purata kemanisannya ialah 35.3 peratus Brix selain memiliki rasa pahit sederhana."Durian Jerai pula isi utamanya berwarna kuning muda dan ia mempunyai aroma yang kuat, purata kemanisannya pula adalah 35 peratus Brix. Ia mempunyai kepahitan sederhana, teksturnya sederhana kasar dan memiliki rasa berkrim yang kuat," katanya.Sementara itu, pemilik ladang yang juga pengasas durian varieti J. Saprrow dan Jerai, Teoh Seng Khoon berkata ketika ini terdapat tujuh pokok durian J.Sparrow dan 10 pokok durian Jerai berusia antara 10 hingga 40 tahun ditanam di kawasan ladang miliknya.

"Saya ingat sudah lama tidak pernah ada buah durian klon baru, selalu kita dengar buah Balik Pulau  ada yang klon tapi daripada Kedah saya ingat belum ada lagi."Jadi saya pun ambil kesempatan hari ini untuk kita nak buktikan Kedah juga ada durian klon yang tersendiri yang sedap ataupun boleh standing dengan negeri-negeri lain juga," katanya.Tambah Teoh, beliau merancang untuk mengeluarkan lebih banyak anak benih sebelum dijual kepada orang ramai sekaligus menjadikan durian varieti tersebut sebagai produk durian asli keluaran negeri Kedah.


Agong, Permaisuri zahir takziah kepada keluarga Datuk N. Parameswaran

KUALA LUMPUR, 20 Jun- Yang di-Pertuan Agong, Al Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah menzahirkan ucapan takziah kepada seluruh keluarga mantan Diplomat Datuk N. Parameswaran meninggal dunia pada Jumaat lalu.Menerusi catatan di Facebook Istana Negara, Seri Paduka Baginda berdua menzahirkan rasa sedih dengan pemergian mendiang dan menzahirkan harapan agar seluruh keluarga mendiang sabar dan tabah menghadapi dugaan serta suasana sedih dan pilu ini.

(Seri Paduka Baginda berdua menzahirkan ucapan takziah menerusi catatan di Facebook Istana Negara/Foto FB Istana Negara)

"Seri Paduka Baginda berdua amat menghargai khidmat bakti, jasa serta pengorbanan mendiang kepada negara dan juga menyifatkan pemergian mendiang sebagai satu kehilangan besar kepada Kementerian Luar Negeri (Wisma Putra)".Mendiang semasa dalam perkhidmatan pernah dilantik sebagai Pesuruhjaya Tinggi Malaysia ke Singapura dari tahun 2003 hingga 2010.Mendiang yang berusia 74 tahun berpengalaman lebih 40 tahun berkhidmat sebagai diplomat termasuk di Amerika Syarikat, Eropah, Afrika dan Asia. Mendiang pernah juga dilantik sebagai Timbalan Wakil Tetap Malaysia ke Pertubuhan Bangsa-Bangsa Bersatu di Geneva pada tahun 1986 sebelum dilantik sebagai Duta Malaysia ke Vietnam pada tahun 1990.Bersama Wisma Putra, Mendiang yang berasal dari Kuala Kangsar juga pernah memegang jawatan Setiausaha Bahagian (Hal Ehwal Politik Pelbagai Hala) pada tahun 1993 sebelum dilantik sebagai Timbalan Ketua Setiausaha II Kementerian Luar Negeri.


RTES juara Piala Yang Dipertuan Muda Terengganu

LEMBAH BIDONG, 20 Jun- Setelah dua tahun tertangguh, perebutan kejuaraan Piala Yang Dipertuan Muda Terengganu kembali mewarnai kalendar kejohanan kuda lasak di Terengganu.Kejohanan bertaraf antarabangsa itu berlangsung empat hari di Terengganu International Endurance Park.Tiga kategori utama yang dipertaruh menyaksikan 50 penyertaan termasuk dari Singapura dan Thailand.Menambah prestij kejohanan, Sultan Terengganu Sultan Mizan Zainal Abidin berkenan beraksi mewakili pasukan Royal Terengganu Endurance Stable (RTES) dalam acara CE 1 100km.

(Penganjuran bertaraf antarabangsa berlangsung empat hari di Terengganu International Endurance Park)

Turut beraksi trio pemenang pingat perak Kejuaraan Kuda Lasak Dunia iaitu Anfal Insyirah Abu Talib, Muhammad Yusuf Luqman Zakaria dan Nur Qasrina Amani Zakaria selain penyanyi Faizal Tahir yang mengambil bahagian dalam acara CEN 100km.Pasukan RTES dinobatkan sebagai juara.


Orang ramai teruja menggunakan perkhidmatan MRT Laluan Putrajaya Fasa 1

KUALA LUMPUR, 20 Jun - Perkhidmatan MRT Laluan Putrajaya Fasa Satu semestinya memberikan kegembiraan khususnya penduduk yang tinggal berdekatan dengan jajaran.Pelbagai kemudahan dapat mereka peroleh selain memudahkan pergerakan ulang-alik ke tempat kerja selain bersiar-siar bersama keluarga pada hujung minggu.Rata-rata masyarakat tidak mahu melepaskan peluang menaiki perkhidmatan itu sejak ia mula dilancarkan pada Khamis lalu.

(Orang ramai mengambil peluang membawa keluarga menaikiMRT Laluan Putrajaya Fasa Satu)

Mereka tidak melepaskan peluang membawa keluarga bersiar-siar menaiki MRT, lebih-lebih lagi dengan tambang percuma."Bawa anak-anak jalan-jalan untuk lihat sampai ke hujung tren, tadi sekarang sudah patah balik. Pada saya usaha kerajaan untuk Keluarga Malaysia ini sangat bagus. Pemberian tiket percuma untuk satu bulan, kita dapat nikmatinya," Pengguna MRT, Andy Anak Jonathan. "Hari ini saya bawa anak naik MRT ini. Jadi tak perlu bawa kereta, tidak perlu fikir untuk kesesakan di jalan raya," Pengguna MRT, Syed Fadzil Syed Nasir."Kami memang seronok. Nak rasai pengalaman naik tren, dan memang mudah untuk ke sana dan ke mari," Pengguna MRT, Renu A/P Kasturi.

Berita berkaitan Perkhidmatan percuma MRT, LRT, BRT, Monorel, bas RapidKL selama sebulan bermula hari iniFasa 1 MRT Laluan Putrajaya akan dibuka esok


Penghasilan produk menggunakan bahan semula jadi dipergiat

KUALA LUMPUR, 20 Jun - Seramai 500 usahawan terdiri daripada suri rumah, ibu tunggal, Orang Kurang Upaya (OKU), belia, orang asli dan asnaf disasar terlibat dalam penghasilan produk menggunakan bahan semula jadi.Ia bukan sahaja mampu meningkatkan taraf hidup peserta, malah melestarikan alam sekitar.Sasaran ditetapkan Persatuan Seni Jahitan Kreatif Malaysia sempena Program Back To Nature.

(Raja Permaisuri Agong Tunku Hajah Azizah Aminah Maimunahberkenan hadir menyempurnakan Program Back To Nature)

Pelancarannya disempurnakan Raja Permaisuri Agong Tunku Hajah Azizah Aminah Maimunah Iskandariah.Program yang berlangsung hingga 26 Jun di Pavilion Bukit Jalil menyaksikan pengunjung berpeluang belajar teknik mengekstrak warna dan corak daripada tumbuhan untuk dipindahkan keatas fabrik.Turut tersedia demonstrasi, bengkel dan gerai jualan 'The Tunku Azizah Handmade Market'.


Umat Islam perlu bersama bela sunah Rasulullah SAW

KANGAR, 20 Jun - Raja Perlis Tuanku Syed Sirajuddin Putra Jamalullail menyeru seluruh umat Islam supaya berganding bahu membela sunah Rasulullah SAW kerana ia wajar diambil berat oleh setiap Muslim.Baginda bertitah demikian ketika berkenan menutup program Perkampungan Sunnah Siri ke-7 di Masjid Alwi di sini.Berangkat sama ialah Raja Perempuan Perlis Tuanku Tengku Fauziah Tengku Abdul Rashid, Raja Muda Perlis Tuanku Syed Faizuddin Putra Jamalullail dan Raja Puan Muda Perlis Tuanku Lailatul Shahreen Akashah Khalil.Majlis penutup itu turut dihadiri Menteri Besar Perlis Datuk Seri Azlan Man, barisan Exco kerajaan negeri dan Mufti Perlis Datuk Dr Mohd Asri Zainul Abidin.

Tuanku Syed Sirajuddin bertitah Perlis menjadi benteng utama Ahli Sunnah Wal Jamaah daripada segala amalan tahyul, khurafat dan tokok tambah ajaran agama tanpa asas benar yang dilihat semakin menjadi-jadi dalam kalangan masyarakat."Beta ingin tegaskan bahawa negeri Perlis tidak berpegang langsung kepada ajaran ‘Wahabi’. Keutamaan kita di Perlis adalah setiap perkara perlu berteraskan al-Quran dan sunah dengan melihat kepada huraian dan ijtihad para ulama yang muktabar terdiri daripada semua aliran Ahli Sunnah Wal Jamaah, tidak terhad kepada satu-satu tokoh sahaja," titah baginda.Program Perkampungan Sunnah itu yang diadakan selama tiga hari bermula Jumaat lepas bertemakan ‘Bangkit Membela Sunnah’ menjadi platform dalam membincangkan topik-topik semasa sebagai usaha pendedahan kepentingan dalil dan kaedah yang benar dalam beragama. -BERNAMA


Kemenangan setiap calon BN jadi keutamaan MCA - Wee

ISKANDAR PUTERI, 19 Jun - Kemenangan setiap calon Barisan Nasional (BN) menjadi keutamaan MCA pada Pilihan Raya Umum ke-15 (PRU15), menurut Presidennya, Datuk Seri Dr Wee Ka Siong.Beliau berkata kesemua kerusi yang ditandingi BN adalah penting dalam membentuk kerajaan Persekutuan, meskipun ia tidak diwakili calon MCA.“Kita melihat kemenangan BN bukan hanya pada satu-satu kerusi sahaja, kerana yang lebih bermakna adalah kita mahu kemenangan mutlak BN.“Apa yang kita lihat adalah cara dan percaturan (BN) dalam memastikan kita diterima rakyat. Ini satu tindakan kolektif oleh BN yang mencakupi tiga parti utama iaitu UMNO, MCA dan MIC,” katanya pada sidang media selepas mempengerusikan Mesyuarat Jawatankuasa Perhubungan MCA Johor, di sini hari ini.

(Presiden MCA, Datuk Seri Dr Wee Ka Siong/Foto fail)

Beliau berkata demikian ketika diminta mengulas mengenai kerusi yang akan menjadi tumpuan MCA pada PRU15.Wee berkata kesemua MCA bahagian juga akan melipatgandakan usaha bagi menghadapi PRU15 yang dijangka boleh diadakan pada bila-bila masa.Sementara itu, Wee menafikan dakwaan bekas Ketua MCA Bahagian Pontian Datuk Tee Siew Kiong bahawa penggantungan keahliannya sebagai ahli MCA selama lima tahun adalah satu tindakan yang bersifat peribadi.Wee mengambil pendirian untuk tidak memberi sebarang maklum balas terhadap dakwaan itu berikutan Tee bukan lagi ahli MCA setelah keluar daripada parti itu pada 26 Mei lepas. -BERNAMA


PICKids dibuka selama 5 hari bermula esok sempena Minggu Imunisasi Kebangsaan

KUALA LUMPUR, 19 Jun - Program Imunisasi COVID-19 Kebangsaan (PICKids) akan dibuka selama lima hari bermula esok sehingga 24 Jun 2022 bagi kanak-kanak berumur lima hingga 11 tahun.Pemberian vaksin itu Sempena Sambutan Minggu Imunisasi Peringkat Kebangsaan Tahun 2022 pada 16 Jun 2022 yang bertemakan “Perlindungan Sepanjang Hayat untuk Semua”.Timbalan Menteri Kesihatan, Datuk Dr Noor Azmi Ghazali berkata pembukaan vaksinasi ini bagi meraikan ibu bapa yang kini berhasrat mendapatkan vaksin COVID-19 bagi anak-anak yang terlepas peluang sebelum ini.

"Ibu bapa yang berhasrat mendapatkan vaksinasi ini boleh mendapatkan vaksinasi tanpa janji temu di klinik-klinik kesihatan di bawah Kementerian Kesihatan Malaysia bagi tempoh yang dinyatakan," kata beliau dalam satu kenyataan, hari ini.Pemberian adalah berdasarkan kepada stok vaksin di sesebuah fasiliti dan sekiranya stok untuk hari tersebut habis, ibu bapa perlu membawa anak keesokkan harinya.Bagi kanak-kanak yang akan mencapai umur lima tahun, ibu bapa masih boleh membuat tempahan janji temu vaksinasi mengikut tarikh dan tempat vaksinasi pilihan melalui aplikasi MySejahtera.


Hina Nabi : Kerajaan sampaikan bantahan kepada kerajaan India

(Menteri Luar, Datuk Seri Saifuddin Abdullah bercakap pada sidang media selepas ProgramTwenty’s Talks bersama pelajar-pelajar lepasan SPM di parlimen Indera Mahkota, Kuantan)

KUANTAN, 19 Jun - Beberapa tindakan telah dilaksanakan oleh kerajaan sebagai tindak balas kepada kenyataan menghina Nabi Muhammad S.A.W oleh dua ahli politik negara India.  Menteri Luar, Datuk Seri Saifuddin Abdullah berkata, pada 7 Jun lalu Wisma Putra telah memanggil Pesuruhjaya India di Kuala Lumpur bagi menyerahkan notis bantahan bagi pihak kerajaan.Difahamkan, dua ahli politik tersebut kini telah digantung dan dilucutkan jawatan dalam kerajaan India selepas insiden tersebut.  "Sebagai tindak balas Kementerian Luar Negeri telah memanggil Pesuruhjaya India di Kuala Lumpur ke Wisma Putra dan kita sampaikan nota protes kepada beliau dan beliau juga telah menerangkan kerajaan India ambil tindakan cepat, kedua-dua orang terlibat itu telah dilucutkan jawatan (dalam) kerajaan mereka dan kerajaan India mengatakan bahawa itu bukan pendirian rasmi kerajaan," kata beliau kepada pemberita selepas Program Twenty’s Talks bersama pelajar-pelajar lepasan SPM di parlimen Indera Mahkota di sini, hari ini.

(Dua ahli politik India yang menghina Nabi Muhammad S.A.W/ Foto fail)

Dalam pada itu katanya, bersempena Mesyuarat Khas Menteri-Menteri Luar ASEAN-India, Jumaat lalu, beliau telah hadir mensyuarat bilateral serta pertemuan bersama rakan sejawatnya S. Jaishankar dari negara itu.  Antara yang dibangkitkan adalah berkenaan isu dua ahli politik tersebut, dan kedua-dua pihak dijangka akan mengadakan perbincangan dalam mencari penyelesaian agar masalah sama tidak timbul pada masa akan datang.  Saifuddin dalam pada masa yang sama berkata Perdana Menteri, Datuk Seri Ismail Sabri Yaakob telah menghantar utusan untuk bertemu dengan Perdana Menteri India, Narendra Modi berkenaan pandangan Malaysia berhubung isu tersebut namun pertemuan rasmi masih belum dapat dilaksanakan lagi.


RTM Kelantan teruskan program santuni golongan memerlukan

(Timbalan Pengarah RTM Kelantan, Muhamad Khairunizam Abdul Salam menyampaikan sumbangan berjumlahRM1,000 kepada Nor Nisah Husin menerusi Program “KELANTANfm Ambil Peduli” dan “Jelajah Kami Prihatin”)

KUALA LUMPUR, 19 Jun - Jabatan Penyiaran Negeri Kelantan (RTM Kelantan) dengan kerjasama RTM Angkasapuri meneruskan lagi program khidmat sosial korporatnya melalui Program “KELANTANfm Ambil Peduli” dan “Jelajah Kami Prihatin” bagi menyantuni golongan memerlukan di negeri itu.  Timbalan Pengarah RTM Kelantan, Muhamad Khairunizam Abdul Salam berkata, ia merupakan sebahagian daripada tangungjawab sosial korporat (CSR) bagi membantu golongan memerlukan di Kelantan. "Dalam program kita pada pagi ini kita menyumbang sebanyak RM1,000 dan peroleh daripada penaja-penaja daripada syarikat syarikat ini yang sudi menaja program seperti ini, kita nak dekatkan lagi RTM dan orang ramai," kata beliau selepas melawat Nor Nisah Husin di sini, hari ini.

(Timbalan Pengarah RTM Kelantan, Muhamad Khairunizam Abdul Salam (tengah) menyantuniNor Nisah Husin yang menghadapi masalah kesihatan)

Nor Nisah mengalami masalah air dalam perut dan menyebatkan perutnya membesar dan berulang alik menjalani rawatan di hospital. Beliau amat berterima kasih kepada RTM Kelantan kerana sudi menziarahinya serta sentiasa cakna dengan mereka yang memerlukan di negeri tersebut.  "Dengan sumbangan yang saya terima ini semoga menjadi manfaat untuk saya mungkin ulang alik (mendapatkan) rawatan untuk ubatan, ada kos untuk dibayar dan mungkin untuk keperluan harian," menurutnya.


Agong, Permaisuri ucap takziah kepada keluarga mendiang Ronnie

(Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah/Foto FB Istana Negara)

KUALA LUMPUR, 19 Jun- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menzahirkan ucapan takziah kepada seluruh keluarga bekas atlet dan jurulatih lawan pedang negara Ronnie Ignatius Theseira yang meninggal dunia semalam.

(Seri Paduka Baginda berdua menzahirkan ucapan takziah menerusi catatan di Facebook Istana Negara/Foto FB Istana Negara)

Menerusi hantaran di Facebook Istana Negara, Raja Permaisuri Agong Tunku Hajah Azizah Aminah Maimunah Iskandariah turut menzahirkan ucapan takziah.

Ronnie, 92, yang membantu memperkenalkan sukan lawan pedang di Malaysia sekitar 1950-an, meninggal dunia akibat sakit tua.Mendiang yang pernah mewakili Malaysia pada Sukan Olimpik 1964 di Tokyo merupakan pengasas Persatuan Lawan Pedang Amatur Malaysia selain pernah melatih kebanyakan bekas pemain negara pada era 1970-an dan 1980-an.-BERNAMA


Pertumbuhan ekonomi dijangka terus meningkat pada suku kedua, ketiga- Azmin Ali

ALOR SETAR, 19 Jun- Pertumbuhan ekonomi Malaysia dijangka terus meningkat pada suku kedua dan ketiga tahun ini, didorong oleh usaha berterusan kerajaan untuk menarik pelaburan asing, selain kejayaan program vaksinasi COVID-19.Menteri Kanan Perdagangan Antarabangsa dan Industri, Datuk Seri Mohamed Azmin Ali berkata pertumbuhan sebanyak lima peratus yang dicapai pada suku pertama tahun ini, turut menjadi petunjuk bahawa prestasi ekonomi negara akan terus bertambah baik."Ini ekoran daripada dasar-dasar dan program yang telah dimulakan oleh (bekas Perdana Menteri) Tan Sri Muhyiddin Yassin untuk memastikan program vaksinasi COVID-19 negara dapat disegerakan. Malah, kini lebih daripada 98.5 peratus populasi dewasa telah mendapat suntikan dan seterusnya membolehkan sempadan negara dibuka."Susulan itu, permintaan luaran semakin meningkat dan syarikat-syarikat tempatan termasuk perusahaan kecil dan sederhana perlu meningkatkan produktiviti untuk memenuhi permintaan itu", katanya kepada pemberita di sini hari ini.

(Menteri Kanan Perdagangan Antarabangsa dan Industri, Datuk Seri Mohamed Azmin Ali)

Terdahulu, Mohamed Azmin yang juga Ahli Majlis Pimpinan Tertinggi Bersatu, mengadakan pertemuan tertutup dengan kepimpinan Bersatu Kedah.Mengulas selanjutnya, beliau berkata pihaknya berserta Lembaga Pembangunan Pelaburan Malaysia (MIDA) dan Perbadanan Pembangunan Perdagangan Luar Malaysia (MATRADE) akan terus berusaha menarik lebih banyak pelaburan yang dapat mewujudkan peluang-peluang pekerjaan berkualiti untuk tenaga kerja tempatan.Kerajaan juga akan terus memastikan situasi dan ekosistem perniagaan di negara ini kekal diyakini oleh para pelabur, katanya.Beliau juga optimis bahawa ekonomi negara kini di landasan tepat untuk pulih daripada kesan pandemik COVID-19 dan kerajaan memerlukan sedikit masa dalam memastikan semua program pemulihan berjalan lancar.Atas alasan itu, beliau menolak sebarang gesaan untuk mengadakan Pilihan Raya Umum ke-15 dalam masa terdekat ini."Kita harus meletakkan kepentingan ekonomi negara, rakyat sebagai keutamaan dalam memastikan Malaysia terus memacu satu pertumbuhan yang lestari untuk masa-masa akan datang," katanya.- BERNAMA


Tawaran badal haji, orang ramai diminta berhati-hati

(Pengarah Operasi Bimbingan Haji Tabung Haji (TH), Ustaz Tengku Aziz Raja Abdullah)

MAKKAH, 19 Jun - Orang ramai diminta berhati-hati dengan sebarang tawaran pihak-pihak tertentu untuk mengerjakan badal haji pada tahun ini.  Menurut Pengarah Operasi Bimbingan Haji Tabung Haji (TH), Ustaz Tengku Aziz Raja Abdullah, ini kerana untuk mengerjakan haji, warga tempatan termasuk pelajar Malaysia kali ini memerlukan permit yang menelan kos tinggi yang tidak memungkinkan mereka untuk mengerjakan badal haji orang lain.  "Permit tersebut harganya, pakej tersebut harganya dalam RM10,000 atau pun lebih, jadi dia bercakap mana mungkin kita nak mengambil badal haji sedangkan dia kena bayar RM10,000, itupun Saudi Riyal, kalau RM memang tak berbaloi untuk mereka melaksanakan badal haji,"kata beliau. Malahan menurut Tengku Aziz, kerajaan Arab Saudi turut menghadkan bilangan jemaah tempatan yang akan dibenarkan menunaikan haji pada tahun ini selain TH sendiri tidak melaksanakan badal haji disebabkan peraturan-peraturan yang ditetapkan.

"Penipuan itu boleh berlaku, sijil mana-mana saja pun dia boleh beli, sijil badal haji dia boleh cetak mana-mana sekarang dengan digitalnya, tak datang pun dia kata datang, atau pun kalau hadiah sejadah pun mana-mana pun dia boleh beli, di Nilai 3 itu lebih hebat lagi daripada sini, pun boleh beli sejadah, air zam-zam betul ke tidak air zam-zam," menurut beliau.Tengku Aziz turut meminta orang Islam agar memahami dengan jelas tentang keperluan badal haji iaitu istito’ah kepada diri seseorang umat Islam bukanlah kewajipan bagi yang tidak berkemampuan bagi mengelakkan ditipu.  Selain memahami syarat untuk mengerjakan badal haji iaitu mereka yang pernah mengerjakan haji wajib bagi diri sendiri dan juga satu badal haji hanya untuk seorang.


Peruntukan RM10.9 juta, selenggara 11 lokasi di Lebuhraya Timur-Barat

(Datuk Seri Mustapa Mohamed semasa melawat laluan FT004, Lebuh Raya Timur-Barat, Jeli)

JELI, 19 Jun- 11 lokasi di Lebuhraya Timur-Barat diluluskan untuk penyelenggaraan dengan peruntukan RM10.9 juta.Manakala, peruntukan RM8.9 juta bagi penyelenggaraan 13 lokasi lain masih belum diluluskan.Menteri di Jabatan Perdana Menteri (Ekonomi), Datuk Seri Mustapa Mohamed berkata, sebelum ini Jabatan Kerja Raya mengenal pasti 24 lokasi Lebuhraya Timur-Barat bagi jajaran Kelantan sepanjang 115 kilometer perlu diselenggara berikutan mengalami kerosakan.Menurut Menteri di Jabatan Perdana Menteri (Ekonomi), Datuk Seri Mustapa Mohamed, sejumlah RM16.6 juta dibelanjakan pada tahun lalu bagi kerja-kerja penyelenggaraan.

(Menteri di Jabatan Perdana Menteri (Ekonomi), Datuk Seri Mustapa Mohamed)

“Apabila jalan tidak diselenggara dengan sempurna ini memberikan ancaman kepada keselamatan dan jalan raya Timur-Barat ini lebih kilometer daripada Baling ke Pasir Puteh ini antara kawasan-kawasan di negara kita yang kadar kemalangannya yang tinggi. Umpamanya kalau musim perayaan kami di Hospital jeli menerima banyak pesakit yang terlibat dalam kemalangan jalan raya”, katanya.Jelas beliau lagi, kerajaan akan memberi keutamaan kepada penyelanggaraan aset bagi semua kementerian dalam penyediaan Bajet 2023. Ia merangkumi penyelanggaraan aset kerajaan termasuk jalan raya, peralatan dan bangunan.Mengulas lanjut, secara keseluruhan penyelenggaraan di sepanjang Lebuhraya Timur-Barat telah dilaksanakan secara berperingkat. Namun, peruntukan lebih besar diperlukan terutama bagi jajaran di Perak.


Bekalan ikan belum stabil

TAIPING, 19 Jun- Bekalan ikan bagi keperluan negara masih belum stabil berikutan keadaan cuaca yang tidak menentu, kata Pengerusi Lembaga Ikan Malaysia (LKIM) Datuk Syed Abu Hussin Hafiz Syed Abdul Fasal.Beliau berkata LKIM perlu mengambil langkah awal dengan mendapatkan sebanyak mungkin ikan untuk disejukbekukan ketika musim penangkapan dan pendaratan ikan yang banyak daripada nelayan.

(Datuk Syed Abu Hussin Hafiz ditemui selepas majlis penyerahan Bantuan Kasih Suri Keluarga Malaysia di Bukit Gantang, Taiping, Perak)

"Maksud dia ialah proses membeli ketika ikan banyak dan murah kemudian proses bekukan di kilang yang dimikili oleh LKIM dan NEKMAT (Persatuan Nelayan Kebangsaan)."Kemudian simpan, bila musim tengkujuh barulah kita keluarkan ikan ini pada harga yang berpatutan, Ini maksud saya,"kata Syed Abu Hussin selepas majlis penyerahan Bantuan Kasih Suri Keluarga Malaysia di Bukit Gantang, di sini.Kata beliau penyimpanan stok boleh mengelak manipulasi harga oleh pihak tidak bertanggungjawab jika kekurangan bekalan berlaku terutama ketika cuaca tidak menentu.


Lebih 22,000 kaum lelaki manfaatkan perkhidmatan kesejahteraan dan psikososial KNS

(Datuk Seri Rina Mohd Harun (dua, kiri) semasa melawat bilik rawatan yang disediakan di Klinik Nur Sejahtera, LPPKNpada Majlis Sambutan Hari Bapa Peringkat Kebangsaan 2022/BERNAMA)

DUNGUN, 19 Jun- Lembaga Penduduk dan Pembangunan Keluarga Negara (LPPKN) bercadang meluaskan lagi perkhidmatan kesejahteraan dan psikososial khusus untuk golongan lelaki di Klinik Nur Sejahtera (KNS) ke seluruh negara, sebagai usaha memperkukuh nilai kekeluargaan di negara ini.  Berdasarkan statistik seramai 22,156 klien lelaki telah menggunakan khidmat tersebut secara individu dan kelompok sejak tahun 2019 hingga Jun 2022.  Menteri Pembangunan Wanita, Keluarga dan Masyarakat, Datuk Seri Rina Mohd Harun berkata, kebanyakan aduan melibatkan masalah dengan pasangan sebanyak 33%, kewangan 20% dan keluarga 17%.  Perkhidmatan tersebut sebelum ini hanya terdapat di ibu negara sebagai keperluan semasa dan dilihat lebih menjurus kepada kesihatan reproduktif wanita itu bakal diperluaskan.  "Melihatkan kepada keperluan untuk kaum lelaki juga. Sebab kita tengok. tadi doktor ada memaklumkan saya antara enam penyakit utama kaum lelaki yang kritikal ialah kanser prostat. Jadi ya perlu kadang-kadang tidak sedar dan tidak tahu serta penyakit yang kritikal yang lain,"kata Rina selepas merasmikan Sambutan Hari Bapa Peringkat Kebangsaan 2022 dan Perasmian Premis KNS di Dungun.

(Datuk Seri Rina ditemui selepas merasmikan Sambutan Hari Bapa Peringkat Kebangsaan 2022 dan Perasmian Premis KNS di Dungun)

Buat permulaan, khidmat tersebut turut ditawarkan di KNS Dungun sebelum diperluas ke 47 cawangan di seluruh negara secara berperingkat, berdasarkan sambutan.  Rina juga memaklumkan, bersempena Hari Bapa, LPPKN menawarkan saringan kesihatan percuma di KNS kepada 100 lelaki di negeri-negeri lain hingga 25 Jun ini.


Yayasan CIMB peruntukkan RM380,000 kepada UKM, jalankan kajian hutan paya bakau

KUALA SELANGOR, 19 Jun - Sejumlah RM380,000 diperuntukkan Yayasan CIMB kepada Universiti Kebangsaan Malaysia (UKM) bagi menjalankan kajian pembangunan di kawasan hutan paya bakau Kuala Selangor.Inisiatif melibatkan penanaman 7,000 anak pokok bakau di kawasan yang sebelum ini terjejas akibat faktor persekitaran.Ketua Pegawai Eksekutif Yayasan CIMB, Mohamed Rafe Mohamed Haneef berkata selain bertujuan menyelamatkan alam sekitar, kerjasama sulung dengan UKM itu boleh dibangunkan sebagai tarikan pelancongan selain meningkatkan ekonomi setempat.

(Para sukarelawan menanam anak pokok paya bakau pada majlis Pelancaran Inisiatif Hutan BakauYayasan CIMB-UKM di Taman Alam Kuala Selangor)

"Sasaran dan matlamat projek pemeliharaan hutan bakau ni adalah untuk menjaga alam persekitaran dan juga memastikan bahawa hutan bakau ni boleh digunakan untuk membangunkan ekonomi persekitaran di sini, jadi salah satu daripada tujuan kami datang sini ialah untuk menanam anak-anak pokok bakau di sini dimana terdapat sesetengah kawasan di hutan bakau ni telah binasa akibat perubahan iklim," kata beliau selepas majlis Pelancaran Inisiatif Pemuliharaan Hutan Bakau Yayasan CIMB-UKM di Taman Alam Kuala Selangor, di sini hari ini.Ujar Mohamad Rafe lagi, inisiatif menjaga hutan bakau itu menggalakkan penyerapan gas karbon dioksida serta mengurangkan pelepasan gas rumah hijau.


Perancangan awal, amalan menabung beri peluang tunai haji usia muda

MAKKAH, 19 Jun- Perancangan awal ibu bapa dengan amalan menyimpan dan mendaftar lebih awal di Tabung Haji membolehkan sebilangan jemaah Malaysia menjadi tetamu Allah pada usia muda.Tinjauan sebilangan Jemaah muda di tanah suci mendapati kebanyakan mereka berpeluang menunaikan haji apabila ibu bapa mendaftar seawal usia bayi, selain rezeki mereka bagi musim haji kali ini.Menurut jemaah haji, Ali Khalid, beliau amat berbesar hati dan amat sebak kerana terpilih menunaikan haji dalam usia yang muda.

"Bagi saya dari usia muda dapat jadi orang yang terpilih, jadi saya amat berbesar hati, kira macam sebak boleh menunaikan haji.

Bagi Anis Hasrudin, beliau menghargai peluang menunaikan ibadah haji tahun ini kerana telah menunggu peluang tersebut sejak tahun 2020. Bagaimanapun, hasrat tersebut tertangguh disebabkan pandemik COVID-19.

"Sebenarnya kita tunggu dari sejak 2020, sebab COVID-19 kita terpaksa tangguhkan. Jadi macam ambil peluang yang ada, lagi-lagi saya sedang belajar lagi sebenarnya, tapi sebab tanggungjawab sebagi seorang muslim, kita ambil peluang yang ada ini.

Sementara itu, Izz Qistina Mohd Amir dan Nur Rabiah Hannani Jamaluddin, mereka amat bersyukur dapat menjadi tetamu Allah pada usia muda tahun ini.

"Rasa bersyukur dapat pergi pada usia yang muda. Hendak menghadapi jangkaan orang lain, ia merupakan satu cabaran waktu balik Malaysia nanti", kata Izz Qistina. "Saya rasa gembira dan bersyukur sebab dapat datang ke sini buat pertama kali dengan keluarga", menurut Nur Rabiah Hannani ketika ditemu bual RTM.


Agong, Permaisuri zahir ucapan takziah kepada keluarga Adibah Noor

(Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah/FOTO FB ISTANA NEGARA)

KUALA LUMPUR, 19 Jun- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan takziah menerusi catatan di Facebook Istana Negara kepada seluruh keluarga penyanyi dan pelakon Adibah Noor yang meninggal dunia semalam.Seri Paduka Baginda berdua menzahirkan rasa sedih dengan pemergian Adibah Noor dan berharap agar seluruh keluarga Allahyarhamah sabar selain tabah menghadapi dugaan serta suasana sedih dan pilu itu.Al-Sultan Abdullah dan Tunku Azizah mendoakan agar roh Allahyarhamah dicucuri rahmat oleh Allah SWT dan ditempatkan bersama para solihin.Menurut catatan berkenaan, Seri Paduka Baginda turut menyifatkan pemergian Allahyarhamah sebagai kehilangan besar kepada dunia seni tanah air.

(Seri Paduka Baginda berdua menzahirkan ucapan takziah menerusi catatan di Facebook Istana Negara/FOTO FB ISTANA NEGARA)

Memetik laporan Bernama, Adibah Noor Mohamed Omar, 51, meninggal dunia di sebuah hospital swasta di sini, kira-kira pukul 7.45 malam semalam akibat kanser ovari tahap empat.Jenazah Allahyarhamah dimandi dan dikafan di Masjid Al-Ansar Taman Keramat, kira-kira pukul 9.20 pagi tadi dan selamat dikebumikan di Tanah Perkuburan Islam Taman Keramat Permai, di sini sekitar pukul 12 tengah hari.

Berita berkaitanAdibah Noor meninggal duniaJenazah Allahyarham Adibah selamat dikebumikan PM ucap takziah kepada keluarga Allahyarhamah Adibah Noor - PM


Elak kandungan jelek dalam media sosial

(Datuk Idris Ahmad (kiri) melihat telur ayam antara barangan keperluan yang dijual pada Program Jualan Bantu Rakyat Parlimen Bukit Gantang dengan potongan harga 20% di Kampung Kurnia Jaya Kamunting/BERNAMA)

TAIPING, 19 Jun- Pencipta kandungan atau 'content creator' di media sosial dinasihatkan agar lebih menjaga sensitiviti dan membataskan hiburan yang mahu ditonjolkan kepada masyarakat. Elak menghasilkan bahan yang tidak disenangi ramai serta melangkaui batas dan norma kehidupan masyarakat di negara ini.  Menteri di Jabatan Perdana Menteri (Hal Ehwal Agama), Datuk Idris Ahmad berkata, usaha meraih perhatian pada zaman media sosial juga mesti mematuhi syariah.  "Termasuk juga mereka yang selebriti nak iklan produk-produk mereka ke itu bukan caranya kerana kita kena ingat nak laku produk kita rezekinya Allah bagi bukan dengan cara kita buat macam itu.

(Datuk Idris ditemui wartawan semasa Program Jualan Bantu Rakyat Parlimen Bukit Gantang dengan potongan harga 20% di Kampung Kurnia Jaya Kamunting)

Mungkin kadang-kadang kita rasakan dengan kita buat tadi mungkin dapat melakukan produk kita tapi persoalannya adakah cara itu boleh memberi keringanan atau pun kebahagiaan kita di akhirat kelak," kata Idris pada program Jualan Bergerak Bantu Rakyat Parlimen Bukit Gantang di Kamunting di sini.  Beliau mengulas mengenai video yang tular beberapa hari lalu, yang menunjukkan aksi menepuk punggung beberapa selebriti dan usahawan media sosial bagi tujuan mempromosi sebuah karnival beli-belah.


Budaya dan tamadun Melayu semakin lemah, perlu diperjuangkan - Rais

(Yang di-Pertua Dewan Negara, Tan Sri Dr Rais Yatim ketika ditemu bual media)

KUALA LUMPUR, 19 Jun - Pertubuhan seperti Lembaga Peradaban Melayu (ADAB), Yayasan Budi atau badan-badan berkaitan perlu memperjuangkan budaya dan tamadun Melayu yang dilihat semakin lemah dan ditinggalkan masyarakat Melayu.Menurut Yang di-Pertua Dewan Negara, Tan Sri Dr Rais Yatim, sistem pendidikan negara juga perlu mengambil serius mengenai usaha itu yang memberi tumpuan kepada generasi baharu.Jelasnya, semua pihak terutama kerajaan perlu berganding bahu melaksanakan program yang membawa kepada pembaharuan sikap serta perbuatan yang berkaitan peradaban.

(Yang di-Pertua Dewan Negara, Tan Sri Dr Rais Yatim berucap pada Mesyuarat Agung Tahunan Lembaga Peradaban Melayu (ADAB di Kelab Golf Perkhidmatan Awam (KGPA) Bukit Kiara)

"Oleh kerana adab itu sangat penting sama dengan budi mesti dibantu oleh sistem pendidikan kita tetapi sistem pendidikan kita hanya menyentuh antara pergi dan datang saja..bermakna tidak serius dalam soal budaya tinggi dalam soal adab tinggi dalam soal budi bahasa dan nilai-nilai murni, sekarang oleh kerana COVID-19 sudah selesai, Lembaga ADAB dengan Yayasan Budi dan Dewan Negara barang kali boleh mencantumkan tenaga membuat beberapa program sentuhan baru menerusi beberapa kementerian dan beberapa pihak yang menganjurkan budaya dan budaya tinggi di tanah air kita," kata beliau kepada media selepas merasmikan Mesyuarat Agung Tahunan Lembaga Peradaban Melayu (ADAB) di Kelab Golf Perkhidmatan Awam (KGPA) Bukit Kiara, di sini.Tambah Rais, perkara 160 Perlembagaan Malaysia berkenaan adat dan istiadat juga perlu dipelopori dalam memberi sentuhan nilai murni kepada generasi baharu.


KPT sasar 55 peratus lepasan SPM lanjut pengajian dalam TVET

BATU PAHAT, 19 Jun- Kementerian Pengajian Tinggi (KPT) menyasarkan sekurang kurangnya 55 peratus daripada lepasan Sijil Pelajaran Malaysia (SPM), melanjutkan pengajian dalam bidang Pendidikan Teknikal dan Latihan Vokasional (TVET), menjelang 2025.  Menterinya, Datuk Seri Dr Noraini Ahmad berkata, sasaran tersebut bertepatan dengan Rancangan Malaysia ke-12 (RMK12), memerlukan kerjasama pelbagai pihak termasuk kerajaan dan industri untuk memerkasa TVET.

(Datuk Seri Dr Noraini Ahmad berucap semasa Majlis Perasmian Pemerkasaan TVET dan Kerjasama Strategik UTHM-Industri)

Menurutnya, hubungan Institut Pengajian Tinggi (IPT) dengan industri dan masyarakat juga, dilihat penting dan saling melengkapi, bagi memastikan graduan dihasilkan, berkualiti dan seiring dengan kehendak semasa.  "Mungkin Universiti Tun Hussein Onn Malaysia (UTHM) pada masa-masa yang akan datang, boleh mengadakan sesi perkongsian ilmu dengan universiti awam atau MTUN yang lain berkenaan dengan pengalaman dalam hal ini. Kita luaskan lagi ruang dan peluang. Inilah waktu dan ketikanya untuk kita menarik lebih ramai anak-anak muda kita menceburi bidang TVET.  UTHM telah melahirkan 1,086 graduan berijazah, dengan Sijil Kemahiran Malaysia (SKM), sejak diiktiraf sebagai Pusat Bertauliah dibawah Jabatan Pembangunan Kemahiran, Kementerian Sumber Manusia.  Beliau berucap demikian semasa Majlis Perasmian Pemerkasaan TVET dan Kerjasama Strategik UTHM-Industri, di sini, hari ini.  Dalam pada itu, Datuk Seri Dr Noraini turut memaklumkan, Perdana Menteri, akan merasmikan Sambutan Minggu TVET Negara, di Politeknik Sultan Salahuddin Abdul Aziz Shah, Shah Alam, esok.


Kes HFMD di Melaka turun mendadak

JASIN, 19 Jun- Kes penyakit tangan, kaki dan mulut, (H-F-M-D) di Melaka turun mendadak 47.6% antara 5 hingga 11 Jun lalu disumbang beberapa siri kempen dan langkah pencegahan yang dilakanakan Jabatan Kesihatan Negeri.Menurut Exco Kesihatan dan Antidadah, Dr Muhamad Akmal Saleh, 695 kes direkodkan sepanjang tempoh itu berbanding 1,461 kes yang direkodkan sehingga kini."Kes di semua daerah juga melebihi paras epidemik dengan Melaka Tengah merekodkan 423 kes, diikuti Alor Gajah 94 kes dan Jasin 249 kes."Secara keseluruhan tadika, taska dan pusat jagaan harian merupakan premis yang mencacat jumlah kes tertinggi HFMD iaitu sebanyak 44 kes," kata Dr Muhamad.

Beliau berkata langkah berwaspada diteruskan Jabatan Kesihatan negeri bagi mengekang wabak itu daripada terus menular.


Jenazah Allahyarham Adibah selamat dikebumikan

(Jenazah Allahyarham Adibah dimandi dan disembahyangkan di Masjid Al-Ansar, Taman Keramat)

KUALA LUMPUR, 19 Jun- Jenazah penyanyi dan pelakon Allahyarham Adibah Noor Mohamed Omar, 51, selamat dikebumikan pada pukul 11.31 pagi di Tanah Perkuburan Islam Taman Permai, Taman Keramat di sini.Selain bapa Allahyarham Adibah iaitu Mohd Omar Zainal Abidin, 89, ahli keluarga dan sanak-saudara, acara pengebumian itu turut dihadiri sahabat dan rakan artis tampil memberi penghormatan terakhir kepada Allahyarham.Antara rakan selebriti yang hadir memberikan penghormatan terakhir ialah penyanyi dan komposer Datuk M.Nasir, Anuar Zain, Datuk Hans Isaac, dan pelakon Remy Ishak.Terdahulu, jenazah Allahyarham Adibah dimandi dan disembahyangkan di Masjid Al-Ansar, Taman Keramat, di sini. Bapa arwah turut dilihat memasuki bilik pengurusan jenazah untuk menatap wajah anaknya buat kali terakhir.

(Jenazah penyanyi dan pelakon Allahyarham Adibah Noor Mohamed Omar, 51, selamat dikebumikan pada pukul 11.31 pagi di Tanah Perkuburan Islam Taman Permai, )

Malam tadi, Allahyarham Adibah atau nama sebenar, Adibah Noor Mohd Omar menghembuskan nafas terakhir di Hospital Gleneagles, Jalan Ampang, di sini, dipercayai akibat penyakit kanser ovari tahap empat, pada pukul 7.30 malam.

Sementara itu menerusi Instagram peribadinya, Adibah dilihat kali terkakhir memuat naik gambar pada 8 Jun lalu selepas hampir kira-kira 2 bulan tidak mengemas kini hantaran.


Penghantar makanan didenda RM10,000 buat hantaran lucah

JOHOR BAHRU, 19 Jun - Seorang penghantar makanan didenda RM10,000 selepas mengaku bersalah atas dua tuduhan menghantar dan memulakan komunikasi bahan lucah menerusi aplikasi media sosial, dua tahun lalu.Muhammad Khair Maani, 25, membuat pengakuan itu sejurus pertuduhan dibacakan terhadapnya di hadapan Hakim Mahkamah Sesyen Johor Bahru, Datuk Che Wan Zaidi Che Wan Ibrahim.Mengikut kedua-dua pertuduhan, Muhammad Khair didakwa menggunakan perkhidmatan aplikasi media sosial Instagram secara sedar memulakan penghantaran komunikasi berbentuk gambar dan video lucah dengan niat untuk menyakitkan hati orang lain.

Kedua-dua pertuduhan itu didakwa dilakukan di Blok C, Taman Ungku Tun Aminah, kira-kira pukul 8.50 pagi pada 25 Januari 2020.Tertuduh didakwa mengikut Seksyen 233(1)(a) Akta Komunikasi dan Multimedia 1998 (Akta 588) dan boleh dihukum di bawah Seksyen 233(3) Akta yang sama.Sabit kesalahan, boleh didenda tidak melebihi RM50,000 atau dipenjara tidak melebihi setahun atau kedua-duanya dan boleh didenda RM1,000 bagi setiap hari kesalahan itu diteruskan selepas pensabitan.Pendakwaan dilakukan Pegawai Pendakwa Suruhanjaya Komunikasi dan Multimedia Malaysia, Nur Nazhzilah Mohammad Hashim, manakala tertuduh tidak diwakili peguam.Terdahulu, tertuduh dalam rayuannya memohon hukuman ringan dikenakan dengan alasan hanya bekerja sambilan dan perlu menanggung ibu dan adiknya.


Lupus kenderaan lebih 10 tahun belum sesuai dilaksanakan - Wee Ka Siong

JOHOR BAHRU, 19 Jun - Cadangan supaya kenderaan yang melepasi had usia lebih 10 tahun dilupuskan bagi menyelesaikan masalah kesesakan lalu lintas masih belum sesuai dilaksanakan di negara ini.Menteri Pengangkutan, Datuk Seri Dr Wee Ka Siong berkata perkara tersebut perlu diteliti dengan mengambilkira jaringan perkhidmatan awam yang belum lengkap dan sempurna untuk kemudahan rakyat. Katanya, setakat ini terdapat lebih 34 juta kenderaan berdaftar secara rasmi dengan Jabatan Pengangkutan Jalan (JPJ), namun hanya 22 juta sahaja yang aktif memperbaharui cukai jalan.

"Penyelesaian isu kesesakan di jalan raya kita bukan itu sahaja iaitu melupuskan kenderaan melepasi usia 10 tahun kerana ia memerlukan pendekatan holistik dan menyeluruh."Jika dasar itu mahu dilaksanakan, kita terlebih dahulu perlu ada jaringan pengangkutan sempurna termasuk di kampung-kampung, namun ketika ini pun jaringan lengkap projek Transit Aliran Massa (MRT) di Lembah Klang masih belum siap dibina," katanya pada sidang media selepas pelepasan perkhidmatan Tren Shuttle Tebrau di JB Sentral, di sini.Khamis lalu, sekumpulan penyelidik dari Universiti Kebangsaan Malaysia (UKM) dilaporkan menyarankan beberapa mekanisme bagi menyelesaikan masalah kesesakan jalan raya di ibu kota.Dalam pada itu, Ka Siong yang juga Ahli Parlimen Ayer Hitam berkata, hasil penelitian dilakukan, majoriti daripada 12 juta kenderaan tidak aktif di atas jalan raya didapati tidak memperbaharui cukai jalan.Katanya, antara faktor kenderaan tidak aktif itu termasuk kenderaan lama, terdapat pemilik atau pewaris yang hendak menyimpan nombor pendaftaran kenderaan lama di samping hanya menggunakan kenderaan itu di kampung-kampung."Banyak lagi perkara perlu diteliti jika mahu melaksanakan sebarang dasar besar termasuk pelupusan kenderaan melebihi 10 tahun kerana isu berkenaan cukup kompleks meskipun terdapat banyak negara yang sudah membuat dasar itu termasuk Singapura," katanya.


PUTRAJAYA, 19 Jun- Kementerian Sumber Manusia menafikan penglibatan Perdana Menteri Bangladesh dalam pemilihan 25 syarikat pengambilan pekerja asing. Menterinya, Datuk Seri M. Saravanan menerusi kenyataan menjelaskan pertemuan beliau dengan Sheikh Hasina Wazeed hanya untuk berkongsi situasi semasa dan insiatif kementerian dalam perihal buruh asing. Jelasnya lagi, 25 syarikat pengambilan pekerja disenarai pendek kementerian daripada 1,520 syarikat yang dibekalkan oleh Kementerian Sumber Manusia Bangladesh. "Langkah itu bertujuan menghapus amalan monopoli 10 syarikat dilantik sebelum ini selain menjamin semak dan imbang bagi mengelak monopoli dan gejala salah laku. "Senarai 250 syarikat lagi turut dibekalkan oleh pihak Bangladesh yang akan berfungsi bawah 25 syarikat yang dilantik bagi menjamin standard digariskan kementerian,"menurut kenyataan itu.

Kesemua syarikat pengendali perlu mematuhi piawaian Pertubuhan Buruh Antarabanga (ILO) terutama berkaitan situasi tempat kerja dan tempat tinggal pekerja selain menghapus amalan buruh paksa. Saravanan turut menegaskan kementerian tidak memberi keistimewaan kepada negara tertentu dan majikan boleh memilih buruh daripada senarai 14 negara sumber. Setakat Rabu lalu, pusat sehenti pekerja asing bawah kementerian telah meluluskan kemasukan 230,000 pekerja asing.

Berita berkaitanPengurangan pekerja asing dalam sektor tanaman menjelang 2030Sistem kad pengenalan atasi masalah pekerja asing lari ke sektor lain diperkenalPengambilan pekerja asing dari tiga negara selesai dalam masa terdekat

(PM Bangladesh tidak terlibat dalam pemilihan 25 syarikat pengambilan pekerja asing/Fail foto)


Pembangunan semula Pasar Datuk Keramat akan disegerakan

KUALA LUMPUR, 19 Jun- Dewan Bandaraya Kuala Lumpur (DBKL) akan melihat dengan lebih teliti keadaan Pasar Datuk Keramat yang masih usang biarpun sudah lima tahun diserahkan kepada pemaju.

Menurut Datuk Bandar Kuala Lumpur, Datuk Seri Mahadi Che Ngah, tindakan segera sedang diusahakan bagi menyelesaikan isu sebenar masalah pembangunan tapak pasar tersebut."Sekarang sedang diusahakan oleh pihak Dewan Bandaraya Kuala Lumpur ke arah bagaimana pembangunan kawasan ini boleh disegerakan. Namun saya faham ada beberapa perkara yang perlu diselesaikan terlebih dahulu.

Berita berkaitan14 tindakan segera tangani banjir kilat di 25 'hotspot' -DBKLBanjir KL: PM arah DBKL guna segera sumber sedia ada atasi bencana"Beberapa perkara kita anggap sebagai masalah di tapak jadi itu yang nak kena selesai sebelum tapak ini dapat dimajukan seperti yang dirancangkan," kata Mahadi selepas program sambutan Peringatan Hari Anti Dadah Kebangsaan 2022 di sini.Lebih 2,000 hadir dalam program tersebut.

(Lebih 2,000 hadir dalam program sambutan Peringatan Hari Anti Dadah Kebangsaan 2022 di Kuala Lumpur)

Tambah beliau isu tersebut telah dimaklumkan kepada Jabatan Pembangunan Ekonomi DBKL yang akan meneliti pembangunan semula tapak yang berusia hampir 40 tahun itu.Pelan pembangunan dan pembinaan semula Pasar Datuk Keramat akan disegerakan bagi menjadikan persekitaran bandar raya Kuala Lumpur lebih dinamik dan mampan.Pasar Datuk Keramat terbakar kali kedua pada 11 Jun lalu.Kejadian sama pernah berlaku di premis perniagaan tersebut pada 17 Mac 2021 melibatkan lebih 40 lot kedai.


Shuttle Tebrau sambung semula operasi, beri manfaat 7,000 penumpang sehari

JOHOR BAHRU, 19 Jun - Operasi shuttle Terbau dari stesen JB Sentral ke stesen Woodlands yang beropersi semula bermula hari ini dijangka memberi manfaat kepada 7,000 penumpang sehari. Perkhidmatan itu turut memberi kemudahan kepada ribuan rakyat Malaysia yang berulang-alik bekerja ke republik itu serta meningkatkan lagi jumlah kedatangan pelancong dari Singapura ke Malaysia melalui Johor sekaligus merancakkan ekonomi negara. Menteri Pengangkutan, Datuk Seri Dr Wee Ka Siong berkata perkhidmatan pertama dari stesen JB Sentral bermula pukul 5 pagi dan berakhir pukul 10.45 malam, manakala dari stesen Woodlands bermula pukul 8.30 pagi dengan tren terakhir iaitu pada pukul 11.45 malam.

"Minggu pertama ini kita hanya mensasarkan 240 penumpang kerana kita perlu menyelaraskan MySejahtera dan MyICA, ciri-ciri yang perlu kita ketengahkan."Dalam minggu pertama ini di mana 'check point' itu kita sudah buat penyelarasan jadi ini yang menyebabkan 320 penumpang untuk minggu pertama dikurangkan menjadi 240 penumpang," katanya kepada pemberita selepas pelancaran pelepasan tren shuttle Tebrau di JB Sentral, di sini.Tambah Wee, perkhidmatan shuttle tebrau itu dapat mengurangkan kadar kesesakan trafik di Tambak Johor dan Kompleks Imigresen, Kastam dan Kuarantin (CIQ) Bangunan Sultan Iskandar terutama pada waktu puncak.Sementara itu, Menteri Besar Johor, Datuk Onn Hafiz Ghazi berkata perkhidmatan semula shuttle tebrau amat ditunggu-tunggu oleh rakyat Johor setelah ditutup ekoran pandemik COVID-19 dan penutupan sempadan antarabangsa.

"Kita harap orang ramai-ramai menaiki keretapi tersebut, menikmati perjalanan menaiki keretapi KTMB. Kita difahamkan ini langkah awal kerana selepas ini ada lagi projek-projek eperti RTS yang akan membantu kita dari segi mengurangkan kesesakan di antara Johor dan Singapura," katanya. Sehingga semalam, sebanyak 68,070 tiket telah habis dijual untuk perkhidmatan tersebut.


UniKL MIAT jalin kerjasama dengan Cranfield University UK

LONDON, 19 Jun- Institut Teknologi Penerbangan Malaysia, Universiti Kuala Lumpur, (UniKL MIAT) mengorak langkah ke depan bagi melahirkan tenaga pakar dalam bidang aeroangkasa menerusi jalinan kerjasama dengan Cranfield University di United Kingdom.Jalinan kerjasama itu dirangka bagi program pascaijazah yang berteraskan pendidikan Latihan Teknikal dan Vokasional peringkat tinggi atau High-TVET (H-TVET), bagi mendukung pembangunan teknologi dan keperluan industri aeroangkasa negara.Cranfield University mempunyai kaitan secara langsung dengan syarikat penerbangan terkemuka dunia, Airbus dan Rolls-Royce yang boleh dimanfaatkan oleh UniKL MIAT.Menurut Menteri Pembangunan Luar Bandar, Datuk Seri Mahdzir Khalid, persetujuan jalinan kerjasama itu dicapai hasil sesi libat urus bersama Pro Naib Canselor Cranfield University, Profesor Helen Atkinson di kampus universiti itu di Bedfordshire, United Kingdom.

(Jalinan kerjasama itu dirangka bagi program pascaijazah yang berteraskan pendidikan Latihan Teknikal dan Vokasional peringkat tinggi atau High-TVET (H-TVET)/FB Mahdzir Khalid)

Melalui kerjasama itu, UniKL dapat meningkatkan kepakaran dan tenaga kerjanya dalam mengendalikan program pengajian H-TVET selaras dengan keperluan industri dan teknologi aeroangkasa yang terkini.  "Dan kita kalau boleh kita hendak supaya universiti ini dapat memberi kerjasama dengan UniKL untuk meningkatkan lagi tahap pencapaian pelajar-pelajar kita. "UniKL ni di Subang, kita dah ada pelajar aeroangkasa peringkat Diploma dan Ijazah Sarjana Muda. Jadi kita nak tingkatkan lagi kualiti capaian pelajar-pelajar dan kita nak ada peningkatan dari segi capaian dalam Sarjana dan juga PhD," kata Mahdzir di sini. Tambah beliau, kerjasama itu juga membolehkan UniKL membina pusat kecermerlangan serantau program pascaijazah aeroangkasa yang berorientasikan keperluan industri.


PM ucap takziah kepada keluarga Allahyarhamah Adibah Noor - PM

KUALA LUMPUR, 19 Jun- Perdana Menteri turut menzahirkan ucapan takziah kepada keluarga Allahyarhamah Adibah Noor Mohamed Omar dan di doakan semoga mereka tabah menghadapi kehilangan ini.Dalam kenyataan Facebok beliau, penyanyi lagu Terlalu Istimewa itu bukan sahaja berbakat dalam bidang nyanyian tetapi menyerlah dalam industri lakonan serta pengacaraan."Beliau juga mendokan semoga Allahyarhamah di tempatkan di kalangan oang yang beriman dan beramal soleh,"menurut kenyataan itu.

(Al- fatihah, semoga Allahyarhamah di tempatkan di kalangan oang yang beriman)


Kebersamaaan MAFI-MOSTI, perkukuh sekuriti makanan negara

KUALA KANGSAR, 19 Jun - Kebersamaan Kementerian Pertanian dan Industri Makanan (MAFI) dan Kementerian Sains, Teknologi dan Inovasi (MOSTI) berkaitan teknologi baharu, diperlukan bagi memperkukuh sekuriti makanan negara selain memastikan bekalan makanan terus mencukupi.Menteri Pertanian dan Industri Makanan (MAFI), Datuk Seri Ronald Kiandee berkata ini secara langsung memberi peluang dan pendedahan kepada golongan belia mengenai teknologi terkini dalam sektor pertanian, selain memaksimumkan penggunaan tanah terbiar milik kerajaan.

"Pendekatan teknologi merupakan pendekatan terbaik dalam memastikan kelangsungan makanan. Jadi pengeluaran tempatan ini perlu ditingkatkan dalam keadaan luas tanah yang ada tetapi aplikasi teknologi yang terkini akan menambah hasil pengeluaran dalam semua subsektor yang lain," katanya kepada pemberita selepas melawat Projek Pasar Tani Kekal Kuala Kangsar dan Pusat Pemasaran Agromakanan Lembaga Pemasaran Pertanian Persekutuan (FAMA) Manong, di sini.Tambah Ronald, penggunaan teknologi aplikasi dalam penghasilan makanan berasaskan pertanian dan agromakanan seperti Internet pelbagai benda (IoT) dan kecerdasan buatan (AI), kini semakin penting demi kelangsungan bekalan dan untuk manfaat rakyat Malaysia.


Sound Creative juara Dikir Barat 2022

(Pemenang Tok Juara terbaik membawa pulang RM10,000 dan trofi)

KUALA LUMPUR, 19 Jun- Kumpulan Sound Creative dari Pasir Puteh, Kelantan meraih gelaran Johan pertandingan akhir Dikir Barat 2022 di Auditorium Perdana, Angkasapuri, malam tadi.Mereka membawa pulang hadiah wang tunai RM50,000 tajaan Marshall Holding Sdn Bhd.Malah gelaran Tukang Karut terbaik dan Tok Juara terbaik turut dimenangi daripada pasukan sama dengan masing-masing membawa pulang RM10,000.Sementara itu, kumpulan Sirat Maharaja dari Bachok, Kelantan yang berada di kedudukan Naib Johan memenangi anugerah Muzik Terbaik dengan membawa pulang hadiah keseluruhan sebanyak RM35,000.

(Kumpulan Sound Creative dari Pasir Puteh, Kelantan meraikan kemenangan dengan membawa pulang wang tunai berjumlah RM50,000 beserta trofi)

Dengan tema Menjunjung Seni dan Warisan, kedua kumpulan dikehendaki menyampaikan dua persembahan bertemakan Keluarga Malaysia dengan karut spontan dan mencabar kredibiliti Tok Jogho dan Tukang Karut .Hampir seribu penyokong bagi kedua-dua pasukan hadir memberi sokongan setelah kali terakhir pertandigan itu diadakan pada 2015.Dalam malam sama, beberapa artis turut dijemput membuat persembahan seperti Misha Omar, Megat Haikal, Man Khan, Aris Kapilla, Fendi Kenali dan Din Manjo. Hadiah disampaikan oleh Timbalan Ketua Setiausaha (Komunikasi Strategik dan Industri Kreatif) Kementerian Komunikasi dan Multimedia, Mastura Ahmad Mustafa diiringi Ketua Pengarah Penyiaran RTM, Datuk Che Daud Che Roslan.Pertandingan akhir Dikir Barat itu dibawakan secara langsung di TV 2.


Adibah Noor meninggal dunia

KUALA LUMPUR, 18 JUN - Industri tanah air dikejutkan dengan pemergian penyanyi dan pelakon, Adibah Noor 52 tahun.Penyanyi lagu Terlalu Istimewa itu menghembuskan nafas terakhir di Hospital Gleneagles pada pukul 7.40 malam tadi.Allahyarham Adibah dipercayai meninggal akibat penyakit kanser ovari tahap empat.Berita duka itu disahkan rakan artis, penyanyi Ani Maiyuni melalui kiriman suara.

"Selepas habis Gegar Vaganza (GV) tetapi ketika kami hendak membuat pergambaran GV, ketika itu allahyarham mula demam. Selepas itu dia ditahan di hospital. (Tertanya) kenapa masih belum keluar dari hospital? Rupanya saya baru dapat tahu dia ada kanser dan baru sahaja lepas melakukan pembedahan," kata Ani Maiyuni di sini.Awal Jun allahyarham membuat kemunculan mengejutkan apabila badannya kelihatan semakin susut.Dilaporkan allahyarham berjaya menurunkan berat badan sebanyak 18 kilogram sejak mula mengamalkan pemakanan sihat dalam tempoh dua bulan lalu.Mengikut sumber, arwah menghidap kanser ovari dan kini sudah berada pada tahap empat namun merahsiakannya.


Sambutan Hari Koperasi Negara 2022, beri semangat kepada koperasi berdaftar - KUSKOP

TASEK GELUGOR, 18 Jun- Sebanyak 50 buah pempamer koperasi dan usahawan di bawah Kementerian Pembangunan Usahawan dan Koperasi (KUSKOP) dibuka untuk memperkenal pelbagai produk dan perkhidmatan koperasi sempena sambutan Hari Koperasi Negara 2022 Peringkat Negeri Pulau Pinang.  Menerusinya, seramai 15,000 pengunjung dijangka hadir sepanjang tiga hari sambutannya berlangsung.  Timbalan Menteri KUSKOP, Datuk Muslimin Yahya berkata sesi bimbingan dan klinik keusahwanan turut dijalankan melalui program itu.Ia bagi memberi peluang kepada bakal usahawan, koperasi dan orang ramai mendapat pendedahan berkaitan perniagaan.  "Hari ni pelancaran kita adakan menerusi jerayawara yang dibuat SKM bersama dengan agensi berkaitan. Pelancaran yang kita lakukan sempena 100 tahun koperasi adalah untuk membina semangat kepada koperasi-koperasi berdaftar. Dalam perjalanan 100 tahun itu, kita banyak cipta kejayaan dan ia sumbangan kepada ahli koperasi, sumbangan kepada aset ekonomi negara," kata Datuk Muslimin kepada pemberita RTM selepas menghadiri Hari Koperasi Negara 2022 di Midtown PERDA di Kubang Menerong.Jelasnya program itu merupakan platform terbaik untuk anggota koperasi bertemu dan bertukar idea untuk mewujudkan jaringan perniagaan.

(Timbalan Menteri KUSKOP, Datuk Muslimin Yahya)


Pemilik tanah Kampung Sungai Baru akan dibela - Shahidan

KUALA LUMPUR, 18 Jun - Kementerian Wilayah Persekutuan sedang memperhalusi aspek perundangan proses pengambilan tanah melibatkan projek pembangunan semula Kampung Sungai Baru, Kampung Baru di sini, yang masih tidak mendapat persetujuan sebahagian penduduk. Menterinya Datuk Seri Dr Shahidan Kassim berkata ia bagi memastikan pembelaan sewajarnya termasuk kepada 37 pemilik yang tidak bersetuju serta 291 pemilik yang telah berpindah ke rumah transit dan pemaju."Saya akan memberi pembelaan kepada tuan tanah yang terlibat sebaik mungkin. Saya sudah minta (sesi pendengaran kedua) ditangguh lebih enam bulan supaya pemaju dan 37 (pemilik tidak bersetuju) selesaikan masalah dan kalau tidak selesai juga mereka akan kembali kepada kita untuk penyelesaian (secara perundangan) ," katanya kepada pemberita selepas majlis penyerahan kunci kediaman kepada pemilik unit Residensi SkyAwani 3 di sini.Majlis itu disempurnakan Perdana Menteri Datuk Seri Ismail Sabri Yaakob.

(Shahidan ketika majlis penyerahan kunci kediaman kepada pemilik unit Residensi SkyAwani 3)

Shahidan berkata pihak Perbadanan Pembangunan Kampong Bharu (PKB) dijangka memberi kenyataan susulan berkenaan perkara itu minggu depan. Pada Rabu, PKB dalam kenyataan memaklumkan pengambilan tanah bagi projek pembangunan semula kawasan tersebut perlu diteruskan kerana ia telah memenuhi syarat perundangan di bawah Akta Pengambilan Tanah (APT) 1960 walaupun segelintir pemilik tidak bersetuju.Sebelum in, Shahidan telah meminta proses pendengaran kedua bagi pengambilan tanah kawasan tersebut yang dijadualkan berlangsung Disember tahun lalu ditangguhkan sehingga beliau bertemu dengan semua pihak susulan ada yang tidak bersetuju selain mendakwa nilai pampasan ditawarkan pemaju tidak setimpal. - BERNAMA


Banjir kilat melanda di sekitar bandaraya Ipoh

IPOH, 18 Jun - Sekitar bandaraya Ipoh dilanda banjir kilat petang ini, berikutan kejadian hujan lebat dan angin kencang.Jurucakap Jabatan Bomba dan Penyelamat Perak berkata pihaknya menerima panggilan mengenai banjir melanda di pusat beli-belah Aeon Kinta City, Canning Garden dan Taman Cempaka bermula pukul 4.08 petang tadi."Seramai 10 anggota dari Balai Bomba dan Penyelamat Ipoh serta Simpang Pulai segera dikerahkan bagi kerja-kerja menyelamat dan memantau keselamatan orang ramai," katanya di sini

Beliau berkata hasil pemantauan mendapati terdapat kereta yang terperangkap di dalam kawasan banjir dan beberapa rumah dinaiki air namun paras air mulai surut pada kira-kira pukul 5 petang."Semua mangsa dalam keadaan selamat dan tiada penduduk yang dipindahkan ke pusat pemindahan setakat ini," katanya lagi. - BERNAMA


MEASAT-3d bakal beri liputan meluas dan pengalaman jalur lebar lebih baik

CYBERJAYA, 18 Jun - MEASAT-3d, satelit baharu MEASAT Satellite Systems Sdn Bhd bakal dilancarkan pada 22 Jun ini bagi menyokong Pelan Jalinan Digital Negara (JENDELA) dengan menawarkan liputan meluas dan pengalaman jalur lebar lebih baik.Satelit komunikasi itu dibangunkan oleh Airbus dengan kos RM1.2 bilion dan mempunyai jangka hayat hingga 18 tahun.Ketua Pegawai Operasi MEASAT, Yau Chyong Lim berkata satelit MEASAT-3d juga bakal menggantikan peranan satelit komunikasi MEASAT yang tidak lagi berfungsi."MEASAT-3d, ini akan dilancarkan 91.5° timur akan ke lokasi sekali dengan MEASAT 3a dan 3b. MEASAT-3d, ini bukan sahaja hts kapasiti, dan akan dilengkapkan dengan c-band, ku-band kapasiti untuk meyokong pelanggan measat ketika ini. Kita akan meningkatkan liputan Astro dan broadcaster di rantau Asia Pasifik," kata Chyong Lim di sini.

(Ketua Pegawai Operasi MEASAT, Yau Chyong Lim)

Dengan pelancaran satelit ini beberapa perkhidmatan baharu melalui satelit berkenaan dijangka dapat ditawarkan pada Ogos ini.Ia bakal menawarkan sokongan pemindahan data berkapasiti tinggi termasuk pancaran internet melalui satelit sehingga 100Mbps, disamping pancaran kandungan untuk televisyen dan telekomunikasi.Ia dijangka menghubungkan 3 hingga 5 peratus populasi yang sukar dicapai menggunakan talian fiber di Malaysia.MEASAT berupaya meningkatkan daya pemprosesan kapasiti jalur lebar 10 kali ganda daripada 3Gbps ketika ini kepada 30Gbps, sekali gus membolehkan akses kepada jalur lebar berkelajuan tinggi walaupun di kawasan yang terhad atau tiada sambungan darat.MEASAT-3d dijadual dilancarkan dengan menggunakan roket Ariane 5 dari tapak pelancaran Agensi Angkasa Eropah di Kourou, Guiana Perancis pada pukul 6.03 minit petang waktu Perancis bersamaan 5.03 minit pagi waktu Malaysia pada 23 Jun ini.


Karnival Kerjaya Jamin Keluarga Malaysia 2022 di Melaka dapat sambutan menggalakkan

AYER KEROH, 18 Jun- Penganjuran Karnival Kerjaya Jamin Keluarga Malaysia 2022 Melaka Carreertrans mendapat sambutan yang menggalakkan.  Rata-rata orang ramai yang ditemui berpendapat karnival itu membuka peluang pekerjaan yang kehilangan sumber pendapatan sepanjang dua tahun negara dilanda pandemik.  Menurut Nur Afifah Farihah Zakaria, 25 tahun, walaupun sedang menjalani program rehabilitasi dengan PERKESO ketika ini, dia ingin mencuba nasib mencari peluang pekerjaan yang dapat mengubah nasib ketika ini.Dia yang kini terpaksa menggunakan kerusi roda selepas kakinya terpaksa di potong selepas kemalangan pada setahun yang lalu. "Dah dua tahun tak bekerja atas sebab kemalangan. Kemudian, doktor nasihat pekerjaan lama itu tidak sesuai dengan keadaan saya sekarang ini. Maka saya datang sini nak cari lah peluang kerjaya yang sesuai," kata Nur Afifah ketika ditemu bual RTM di karnival berkenaan.

(Pengunjung, Nur Afifah Farihah Zakaria, 25, ketika ditemu bual media RTM berkongsi pandangan berhubung karnival kerjaya yang diadakan)

Sementara itu turut ditemui Salman Faris Sazali, 23 tahun yang berjaya diterima bekerja di sebuah kilang selepas ditemu duga.  "Saya cuba untuk datang ke karnival kerana saya tahu ada peluang pekerjaan yang lebih baik, maka saya cuba untuk menceburi bidang baru sebab saya nak cabar diri saya sendiri bila saya dapat peluang pekerjaan ni saya dapat capai sasaran, saya rasa lega lah," kata Salman meluahkan keterujaan kepada RTM. Menurut statistik Sistem Insurans PERKESO,seramai 1,254 orang kehilangan pekerjaan dicatatkan negeri Melaka bagi tahun 2021 sehingga 1 Jun 2022.


104 projek di Wilayah Persekutuan peroleh kelulusan pembinaan sehingga Mei

KUALA LUMPUR, 18 Jun - Sebanyak 67,944 unit kediaman di bawah projek Residensi Wilayah Keluarga Malaysia membabitkan 104 projek di Wilayah Persekutuan telah diluluskan pembinaan sehingga Mei lepas.Jelas Perdana Menteri Datuk Seri Ismail Sabri Yaakob daripada jumlah itu, 97 projek di Kuala Lumpur, tiga di Putrajaya dan empat lagi di Labuan.Projek dibina syarikat SkyWorld di bawah Residensi Wilayah Keluarga Malaysia itu menawarkan sejumlah 1,905 unit kediaman berkeluasan 800 kaki persegi dengan tiga bilik tidur dan dua bilik air pada harga RM300,000 seunit.Menzahirkan penghargaan kepada Kementerian Wilayah Persekutuan atas usaha menyediakan rumah mampu milik terutama kepada kumpulan B40 dan M40, Perdana Menteri turut menyambut baik komitmen pihak pemaju dalam membantu merealisasikan aspirasi kerajaan menyediakan kediaman itu untuk warga kota khasnya.Perdana Menteri berkata kerajaan juga akan sentiasa memastikan kediaman ditawarkan kepada Keluarga Malaysia memenuhi keperluan semasa serta persekitaran yang selesa, kondusif, mesra keluarga dan praktikal selain mampu dimiliki sejajar dengan wawasan Satu Keluarga Satu Rumah.

(Ismail Sabri berucap ketika menyempurnakanmajlis penyerahan kunci kediaman kepada pemilik unit Residensi SkyAwani 3 di sini)

"Justeru kerajaan melalui Rancangan Malaysia Ke-12 serta Majlis Perumahan Mampu Milik Negara telah menggariskan langkah-langkah segera dan jangka panjang untuk merealisasikan hasrat tersebut."Kementerian Perumahan dan Kerajaan Tempatan juga telah memperkenal Home Ownership Programme atau HOPE bagi melihat ekosistem lebih menyeluruh dalam penyediaan perumahan, pembiayaan perumahan serta program-program yang dapat membantu Keluarga Malaysia untuk memiliki rumah sendiri,"Bagi membantu golongan warga kota berpendapatan rendah, beliau berkata Kementerian Wilayah Persekutuan turut memperkenal program baharu iaitu rumah untuk disewa sebagai transit yang dikenali sebagai Council Home dengan sasaran pembinaan sebanyak 5,000 unit dalam tempoh lima tahun di antara tahun ini hingga 2027."Ini bagi membantu golongan berpendapatan rendah B40 menyewa mengikut kemampuan sebelum mampu membeli rumah sendiri," katanya lagi.Ismail Sabri turut menyaksikan penyerahan sijil Malaysia Book of Records kepada SkyWorld bagi Anugerah SkyBridge Kediaman Tertinggi di Malaysia dengan ketinggian 170.55 meter yang dibina di Residensi SkyAwani 3. Setakat ini, SkyWorld telah menjual sejumlah 6,236 unit kediaman Residensi Wilayah Keluarga Malaysia di bawah projek SkyAwani 1 hingga 5.


Pengurangan pekerja asing dalam sektor tanaman menjelang 2030

PUTRAJAYA, 18 Jun - Penglibatan pekerja asing dalam sektor tanaman makanan dijangka berkurangan sebanyak 10 peratus menjelang tahun 2030.Perkara itu didorong oleh penggunaan teknologi tinggi dan penglibatan belia tempatan.Menurut Timbalan Menteri Pertanian dan Industri Makanan 1, Datuk Seri Ahmad Hamzah ketika ini sektor tanaman bergantung kepada perkhidmatan 46,000 pekerja asing.Ia bagaimanapun dijangka menyusut dengan tawaran peluang kerja kepada belia tempatan seperti diiklankan dalam portal MYFutureJobs.

"Dalam usaha kita untuk berikan pendedahan kepada semua pihak bahawa sektor pertanian dan juga subsektor yang lain boleh menjanjikan dan kerajaan akan memberikan banyak insentif-insentif dan bantuan untuk mereka menceburkan diri, supaya kita dapat mengisi kekosongan dan tidak menghadapi masalah kekurangan pekerja," kata Ahmad kepada media selepas merasmikan Seminar Pemadanan Pekerjaan Subsektor Tanaman di sini.


Tiga lagi PTK bakal dibina tahun ini - FAMA

KUALA KANGSAR, 18 Jun - Tiga lagi Pasar Tani Kekal (PTK) masing-masing di Cameron Highlands, Putrajaya dan Kuala Lipis, Pahang bakal dibina tahun ini membabitkan kos kira-kira RM12 juta. Ketua Pengarah Lembaga Pemasaran Pertanian Persekutuan (FAMA), Datuk Zainal Abidin Yang Razalli berkata pembinaan akan bermula Ogos ini menerusi peruntukan Kerajaan Persekutuan bersama kerajaan negeri.

"Sebelum sesuatu pasar tani kekal itu dibina kita akan membuat kajian terperinci yang dilakukan oleh pihak ketiga bagi memastikan projek yang akan dilaksanakan itu benar-benar berpotensi dan memberi faedah kepada penduduk sekitar. "Program ini akan diteruskan sehingga akhir Rancangan Malaysia Ke-12 ini, InsyaAllah kita diberi peruntukan untuk membina beberapa lagi PTK," katanya ketika ditemui pemberita selepas lawatan Menteri Pertanian dan Industri Makanan (MAFI) Datuk Seri Ronald Kiandee ke Pusat Pemasaran Agromakanan FAMA Manong, di sini. Tambah Datuk Zainal, setakat ini terdapat 40 PTK sedia ada di seluruh negara, manakala lima lagi sedang dalam pembinaan termasuk PTK Kuala Kangsar yang dijangka siap sepenuhnya Januari 2023.


Masalah bekalan lembu hidup selesai sebelum Julai

ALOR GAJAH, 18 Jun - Isu kekurangan bekalan lembu hidup untuk ibadah korban sempena perayaan Aidiladha tidak lama lagi, dijangka selesai sebelum Julai.Ketua Pengarah Perkhidmatan Veterinar, Datuk Dr Norlizan Mohd Noor berkata bekalan ketika ini hanya mampu menampung sebanyak 38,000 ekor dan masih memerlukan kemasukan lembu import khasnya dari negara Thailand. Beberapa siri perbincangan bersama pihak berkuasa Thailand bagi menyelesaikan perkara-perkara teknikal sebelum lembu-lembu hidup dari negara itu boleh dibawa masuk sebelum Aidiladha ini.  Ini ditambah tempoh kuarantin ternakan akan hendak dibawa masuk ke Malaysia sudah disingkatkan kepada 14 hari.

(Dr Norlizan bercakap kepada pemberita selepas mengikuti lawatan kerja rasmiTimbalan Ketua Setiausaha (Pembangunan) Kementerian Pertanian dan Industri Makanan (MAFI)di Ladang Ayam di Taboh Naning)

"Dan semalam kita telah menghangar satu surat yang terkini kepada pihak kerajaan Thailand untuk meminta kerjasama mereka, membenarkan mengeluarkan sijil kesihatan veterinar lembu-lembu yang telah ada dalam stesen kuarantin di Thailand, untuk dilepaskan. Pada masa sama kita juga bekerjasama dengan pihak berkuasa tempatan dan Majlis Agama Islam negeri-negeri untuk membolehkan aktiviti penyembelihan dilaksanakan dengan pemantauan semua pihak," kata Dr Norlizan di sini. Dalam pada itu, Dr Norlizan menggalakkan umat Islam supaya menjalankan ibadah korban di rumah sembelihan di negeri masing-masing. Ia bagi memudahkan proses pemantauan kebersihan dilakukan sebelum daging-daging lembu korban tersebut diagihkan.


Bekalan daging sempena Aidiladha mencukupi - MAFI

PUTRAJAYA, 18 Jun - Kementerian Pertanian dan Industri Makanan (MAFI) memberi jaminan bekalan makanan termasuk daging mencukupi sempena sambutan Hari Raya Aidiladha.Timbalan Menterinya, Datuk Seri Ahmad Hamzah berkata keputusan kerajaan membenarkan import lembu hidup khususnya dari Thailand turut membantu memastikan bekalan itu mencukupi.

"Apa yang kita hendak sekarang bahawa apabila kita menghadapi perayaan nanti bekalan makanan mesti mencukupi bukan sahaja keperluan makanan biasa bahkan untuk sambutan hari raya Aidiladha nanti lembu korban adalah mencukupi," katanya kepada pemberita selepas merasmikan Seminar Pemadanan Pekerjaan Subsektor Tanaman, di sini.Pada 7 Jun 2021, Malaysia menggantung serta-merta pengimportan lembu dan kerbau dari Thailand selepas menilai risiko penularan penyakit kulit kental (LSD) yang dilaporkan menular di lebih 41 wilayah di negara itu.Bagaimanapun, larangan itu dimansuhkan berkuat kuasa 15 Mac lepas dengan beberapa syarat ketat dikenakan terhadap pihak berkuasa Thailand sebelum dibenarkan membawa masuk haiwan ternakan itu ke Malaysia.


Kerajaan pertimbang insentif fiskal untuk bantu inisiatif 5G syarikat telekomunikasi

KUALA LUMPUR, 18 Jun- Kerajaan bersedia mempertimbangkan insentif fiskal untuk membantu syarikat telekomunikasi beralih kepada 5G bagi mengurangkan sebarang kesan komersial jangka pendek dalam menyediakan perkhidmatan 5G kepada pelanggan mereka.Menteri Kewangan Tengku Datuk Seri Zafrul Abdul Aziz berkata ketersediaan dan penggunaan 5G menyumbang kepada cita-cita digital negara di samping memastikan kesalinghubungan sebagai hak asas rakyat Malaysia"Seperti yang saya nyatakan sebelum ini, 5G akan melonjakkan ekonomi sebanyak RM650 bilion dan mewujudkan 750,000 pekerjaan bernilai tinggi mulai sekarang dan tahun 2030. Oleh itu, kejayaan pelaksanaan 5G kita adalah soal kepentingan awam," katanya dalam temu bual dengan The Straits Times semalam.Dalam tempoh jangka sederhana hingga panjang, beliau berkata syarikat-syarikat telekomunikasi ini akan meraih faedah 5G tanpa memerlukan bantuan tambahan daripada kerajaan.

(Menteri Kewangan, Tengku Datuk Seri Zafrul Abdul Aziz)

“Isu yang lebih besar ialah akses rakyat Malaysia dan perniagaan kepada teknologi 5G."Jika syarikat-syarikat telekomunikasi terutamanya yang lebih besar terus menangguhkan penyediaan perkhidmatan 5G kepada pelanggan mereka seperti yang disebut oleh Menteri Komunikasi dan Multimedia baru-baru ini, kementerian akan mempertimbangkan pilihan lain seperti mengeluarkan lesen baharu kepada pemain baharu untuk membolehkan penyediaan pantas perkhidmatan 5G di negara ini."Sememangnya kepentingan Malaysia dan rakyatnya mesti diutamakan daripada kepentingan komersial syarikat telekomunikasi," katanya.Menurut Tengku Zafrul, peringkat pertama proses pengambilan ekuiti yang melibatkan pengumpulan maklum balas daripada syarikat-syarikat telekomunikasi mengenai dokumen perundingan sulit yang dikeluarkan oleh Digital Nasional Bhd (DNB) telah berjaya diselesaikan pada awal Jun.“Kita kini berada di peringkat kedua iaitu pengagihan ‘Term Sheet’ untuk penyertaan ekuiti syarikat telekomunikasi."'Term Sheet' ini meringkaskan terma-terma utama yang mana DNB akan ditadbir sebagai entiti dengan Kementerian Kewangan (MoF) dan syarikat telekomunikasi sebagai pemegang saham. DNB dan syarikat telekomunikasi yang berminat kemudiannya akan berusaha untuk menandatangani ’Term Sheet" itu secepat mungkin,” katanya.DNB ialah syarikat tujuan khas Malaysia yang dimiliki oleh Kementerian Kewangan dan dikawal selia oleh Suruhanjaya Komunikasi dan Multimedia Malaysia.DNB ditubuhkan pada awal Mac 2021 untuk memacu pembangunan infrastruktur 5G di Malaysia.- BERNAMA